
ABSTRACT
Euridyce
, reţeaua de informare asupra educaţiei în Europa, este, începând din 1980, unul din mecanismele strategice create de Comisia Europeană şi statele membre ale Uniunii Europene în scopul intensificării cooperării în educaţie, printr-o mai bună înţelegere a sistemelor şi politicilor educaţionale. 

Euridyce este o reţea instituţională pentru colectarea, monitorizarea, prelucrarea şi diseminarea informaţiilor certe şi comparabile privind sistemele şi politicile educaţionale în Europa, având drept colaboratori Eurostat, Cdefop, Fundaţia europeană de formare, Agenţia Europeană pentru Dezvoltare în Educarea Nevoilor Speciale şi CRELL (Centrul de Cercetare privind Formarea Continuă). Toate aceste informaţii, analize şi studii sunt furnizate către toţi actorii implicaţi în procesul decisional, în domeniul educaţiei.
Prezentul studiu prezintă sintetic informaţii şi date oferite de publicaţia Date cheie privind educaţia, realizată în februarie 2012 în cadrul reţelei Euridyce, care analizează evoluţiile din cadrul sistemelor europene de educaţie din cursul ultimului deceniu. Diferitele capitole ale acestei publicaţii acoperă multe dintre ariile prioritare pentru cooperarea europeană în domeniul educaţiei şi formării (Educaţie şi formare 2020), precum şi strategia europeană mai amplă pentru o creştere inteligentă, durabilă şi favorabilă incluziunii în acest deceniu (UE 2020). 
Reformele structurale şi organizaţionale implementate în sistemele de învăţământ au avut scopul de a reduce ratele abandonului şcolar şi, în unele cazuri, de a garanta că toţi elevii obţin un certificat de absolvire a unui nivel de educaţie de bază. Reforma cea mai semnificativă în acest sens este extinderea duratei învăţământului obligatoriu în unele ţări. O altă tendinţă organizaţională este, în ansamblu, un nivel ridicat de autonomie pentru şcoli şi pentru autorităţile de la nivel local cu privire la administrarea resurselor financiare şi umane. 

Dezvoltarea sistemelor de asigurare a calităţii constituie o pârghie importantă pentru îndeplinirea obiectivului strategic de creştere a calităţii şi eficienţei educaţionale şi, în consecinţă, calitatea educaţiei este evaluată tot mai mult în întreaga Europă. Din această perspectivă, ţările europene au adoptat politici variate privind răspunderea şcolară pe baza performanţelor elevilor. 

Dezvoltarea profesională a cadrelor didactice şi a directorilor instituţiilor de învăţământ reprezintă un factor cheie în cadrul eforturilor de asigurare a unor rezultate pozitive pentru elevi. Multe ţări au implementat măsuri de îmbunătăţire a educaţiei şi formării cadrelor didactice şi de acordare a sprijinului de care au nevoie în activitatea lor. Se fac eforturi susţinute în vederea atragerii unui personal calificat corespunzător pentru această profesie şi a combaterii deficitului de cadre didactice cu care se pot confrunta multe ţări europene în viitor. 
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

MODELE DE ORGANIZARE A ÎNVĂŢĂMÂNTULUI OBLIGATORIU
În ţările europene există cinci mari niveluri de învăţământ: învăţământul primar, învăţământul secundar inferior şi secundar superior, învăţământul post-secundar şi învăţământul superior. Cele cinci mari niveluri determină clasificarea examenelor, diplomelor şi titlurilor
.

Învăţământul primar începe, în general, între 5 şi 7 ani şi durează de la patru la şapte ani. În ţările în care învăţământul obligatoriu este organizat într-o structură unică, fără tranziţie între nivelul primar şi cel secundar inferior, sunt consideraţi ca nivel primar numai primii şase ani. 

Învăţământul secundar inferior cuprinde, în general, o şcolarizare între doi şi patru ani după nivelul primar. În ţările în care învăţământul obligatoriu este organizat într-o structură unică, acest nivel corespunde ultimului ciclu sau ultimilor trei ani. El constă, cel mai adesea, într-o formaţie generală dar, în unele ţări, la acest nivel sunt oferite filiere profesionale. 

Învăţământul secundar superior cuprinde, în general, o şcolarizare între doi şi cinci ani. Condiţia de admitere este, de obicei, terminarea învăţământului secundar inferior. Acest nivel este adesea subdivizat în filiere generale, tehnice şi profesionale. El poate pregăti elevii pentru intrarea directă pe piaţa muncii sau pentru intrarea în învăţământul superior. În Anexa 1 sunt prezentate modalităţi de accesare a învăţământului secundar superior în Europa.
În Europa, se disting trei modele organizaţionale diferite ale învăţământului obligatoriu: 1) structura unică de învăţământ (învăţământ primar şi învăţământ secundar inferior combinate); 2) învăţământ primar urmat de o perioadă de învăţământ secundar integrat corespunzător unei oferte „comune centrale” şi 3) învăţământ primar urmat de învăţământ secundar diferenţiat, realizat prin filiere educaţionale diferite. 
În unele ţări (Islanda, Norvegia, Suedia
, Danemarca, Finlanda, Estonia, Letonia) învăţământul obligatoriu general este asigurat în şcoli organizate după modelul structurii unice, fără tranziţie între nivelul primar şi cel secundar inferior. În aceste cazuri, sfârşitul învăţământului cu structură unică coincide cu sfârşitul învăţământului obligatoriu, exceptând Bulgaria şi Slovacia, unde învăţământul obligatoriu se termină cu un an mai târziu. 

În aproape jumătate dintre toate ţările europene, după învăţământul primar toţi elevii urmează acelaşi curriculum al trunchiului comun pe parcursul învăţământului secundar inferior, până la 15 sau 16 ani. În unele dintre aceste 
ţări (Franţa
, Spania, Italia, Regatul Unit, Grecia), sfârşitul învăţământului secundar inferior coincide cu sfârşitul învăţământului obligatoriu la zi. Curriculumul comun este menţinut până la 16 ani în Malta, Polonia şi în Regatul Unit. Totuşi, în Belgia, învăţământul secundar inferior se termină la vârsta de 14 ani, dar învăţământul la zi rămâne obligatoriu până la vârsta de 15 ani. 

În Republica Cehă
, Ungaria şi Slovacia, învăţământul obligatoriu este organizat într-o structură unică până la vârsta de 14 sau 15 ani, dar de la 10 sau 11 ani, elevii din aceste ţări pot, în anumite etape ale parcursului şcolar, să se înscrie în instituţii distincte care asigură învăţământ secundar inferior şi superior. 

În alte ţări, totuşi, la începutul învăţământului secundar inferior sau în alt moment pe parcurs, părinţii trebuie să aleagă (sau şcolile decid) o filieră educaţională sau un anumit tip de şcolarizare pentru elevi. Acest lucru se întâmplă de la vârsta de 10 ani în cele mai multe landuri din Germania şi Austria, de la vârsta de 11 ani în Liechtenstein şi de la vârsta de 12 ani în Luxemburg şi Olanda. 

Deşi elevii din Germania
 frecventează diferite şcoli, aceştia urmează programe şcolare compatibile în totalitate în primii doi ani, astfel că se poate amâna selecţia unei anumite specializări. În Olanda, elevii învaţă după un trunchi curricular comun, de obicei în primii doi ani de învăţământ secundar, în cadrul filierei VMBO, şi timp de trei ani în cadrul rutelor HAVO şi VWO
. În trunchiul curricular comun sunt specificate competenţele minime pe care trebuie să le dobândească toţi elevii, deşi nivelul studiilor poate varia în funcţie de tipul de şcoală. Cele trei tipuri de şcoli de învăţământ secundar din Liechtenstein oferă acelaşi curriculum comun de bază, dar în cadrul Realschule sau Gymnasium, curriculumul include elemente suplimentare. 
În Bulgaria, primul an al programelor Profilirana Gimnazia şi Profesionalna Gimnazia/Technikum începe în paralel cu ultimul an al programului principal de educaţie cu structură unică. În Letonia, elevii care au împlinit 15 ani şi nu deţin un certificat de învăţământ de bază (învăţământ primar şi secundar inferior integrate) pot urma acest tip de educaţie prin programul de învăţământ profesional de bază din cadrul Profesionālās izglītības iestāde până la vârsta de 18 ani. 
Durata învăţământului obligatoriu la zi
În Europa, învăţământul obligatoriu la zi are durata de minim 8 ani; totuşi, în marea majoritate a ţărilor, durata este între 9 şi 10 ani. În câteva ţări, durata este şi mai mare: 11 ani în Letonia, Luxemburg, Malta şi Regatul Unit (Anglia, Ţara Galilor şi Scoţia), 12 ani în Portugalia şi Regatul Unit (Irlanda de Nord) şi 13 ani în Ungaria şi Olanda. 

Învăţământul obligatoriu începe în cele mai multe ţări la nivel primar (de obicei, la vârsta de 5-6 ani). În Bulgaria, Grecia, Cipru, Letonia, Luxemburg, Ungaria şi Polonia, învăţământul obligatoriu cuprinde şi nivelul preşcolar, iar copiii (cu vârsta de 4/5 sau 6 ani) sunt obligaţi să participe la programe de învăţământ preşcolar concepute, în primul rând, pentru a-i familiariza pe copiii foarte mici cu un mediu similar celui şcolar. În Olanda, Malta şi Regatul Unit, învăţământul obligatoriu începe de asemenea la vârsta de patru sau cinci ani, dar copiii sunt integraţi direct în programele de învăţământ primar.
În Belgia, învăţământul obligatoriu la zi se sfârşeşte la vârsta de 16 ani pentru elevii care nu au finalizat prima etapă a învăţământului secundar. În Olanda, în funcţie de şcoala frecventată, învăţământul secundar inferior se sfârşeşte la vârsta de 15 ani (VWO, HAVO) sau 16 ani (MAVO, VBO şi VMBO). Învăţământul obligatoriu se termină la sfârşitul anului şcolar în care elevii împlinesc 18 ani sau când au dobândit o calificare de bază (un certificat VWO, HAVO sau MBO-2), care poate fi obţinută la vârsta de 17 ani. În Liechtenstein, este obligatoriu un an de învăţământ preşcolar pentru copiii proveniţi dintr-un mediu lingvistic diferit. 
Sfârşitul învăţământului obligatoriu la zi coincide deseori cu tranziţia de la învăţământul secundar inferior la cel secundar superior sau cu sfârşitul şcolarizării cu structură unică. Totuşi, în unele ţări (Belgia, Bulgaria, Franţa, 
Irlanda, Italia Olanda, Austria, Slovacia, Regatul Unit (Anglia, Ţara Galilor şi Irlanda de Nord) şi Liechtenstein (pentru Gymnasium)), tranziţia de la învăţământul secundar inferior la învăţământul secundar superior are loc cu unul sau doi ani înainte de terminarea învăţământului obligatoriu. În Ungaria, Olanda şi Portugalia, şcolarizarea obligatorie acoperă în totalitate nivelul secundar superior. În Belgia, Germania şi Polonia, nivelul secundar superior este de asemenea acoperit de şcolarizarea obligatorie. După vârsta de 15 sau 16 ani, tinerii sunt obligaţi să urmeze cel puţin un program de formare cu frecvenţă redusă cu durata de doi sau trei ani. 
O tendinţă generală de extindere a duratei învăţământului obligatoriu pentru a garanta achiziţia unor competenţe de bază s-a observat în aproape toate sistemele de învăţământ începând din 1980. Diversele reforme care au fost întreprinse includ extinderea şcolarizării obligatorii în scopul reducerii ratelor abandonului şcolar şi, în câteva cazuri, pentru a se asigura că toţi elevii obţin un certificat de învăţământ de bază. În urma implementării noilor reforme în educaţie, s-a extins conceptul de învăţământ obligatoriu cu frecvenţă redusă. Astfel, în Belgia, Germania şi Polonia, învăţământul obligatoriu durează acum cu trei sau patru ani mai mult comparativ cu anii 1980. În Olanda, învăţământul obligatoriu cu frecvenţă redusă, care a funcţionat în ultimul deceniu, a fost transformat în învăţământ la zi, care se încheie la sfârşitul anului şcolar în care elevii împlinesc vârsta de 18 ani sau când dobândesc o calificare de bază. 
Educaţia timpurie
În toate ţările europene, există o formă de educaţie timpurie subvenţionată de stat şi acreditată pentru copiii cu vârstă mai mică decât vârsta la care începe învăţământul obligatoriu. În Europa se disting două modele organizaţionale principale pentru serviciile de educaţie timpurie: faza unică şi faza duală. Totuşi, în unele ţări se găseşte o combinaţie între cele două modele. 

În primul model, oferta pentru copiii mici se asigură într-un cadru unitar, cu o organizare unică pentru toţi copiii care nu au încă vârsta de şcoală primară. Fiecare unitate are doar o echipă managerială pentru copiii din toate grupele de vârstă şi membrii personalului care răspund de educaţia copiilor în general au aceleaşi calificări şi niveluri salariale, indiferent de vârsta copiilor pe care îi au în grijă. 

Slovenia, Islanda şi Norvegia au adoptat modelul fazei unice pentru toate serviciile de educaţie timpurie până la nivelul învăţământului primar. În alte ţări nordice şi în Grecia, Cipru, Letonia şi Lituania, pe lângă organizarea unitară, există şi programe pregătitoare pentru învăţământul primar (având de obicei durata de un an şi adresându-se copiilor cu vârsta de 5 sau 6 ani), care sunt diferite de cele pentru copiii mai mici. Aceste programe pregătitoare pot fi organizate în aceleaşi unităţi ca cele pentru copiii mai mici, în unităţi separate sau în şcolile primare. 
În Danemarca şi în Spania, organizarea unitară (care se ocupă de toţi copiii cu vârsta până la şase ani) există alături de unităţi care funcţionează după modelul fazei duale adresate copiilor cu vârsta până la trei ani (Spania) sau de la trei la şase ani. În Danemarca, autorităţile locale sunt obligate să garanteze servicii de asistenţă în cursul zilei pentru toţi copiii de la vârsta de 26 de săptămâni până la vârsta şcolară. În Spania, învăţământul preşcolar (educación infantil) constituie primul nivel al sistemului spaniol de educaţie, începând de la primele luni de viaţă până la vârsta de şase ani, când şcolarizarea devine obligatorie. Există şcoli doar pentru copiii de 0-3 ani (primul ciclu al învăţământului preşcolar), care apoi frecventează şcoli unde se organizează atât al doilea ciclu al învăţământului preşcolar, cât şi învăţământul primar. Cele mai multe programe sunt publice sau subvenţionate, iar comunităţile autonome au datoria de a se asigura că familiile au acces la programele pe care le doresc. 

Cele mai multe ţări europene urmează al doilea model, cel dual, în care educaţia timpurie, finanţată de stat şi acreditată, este distinctă în funcţie de vârsta copiilor. Şi organismul responsabil de formularea de politici şi implementarea programelor diferă de obicei în funcţie de etapă. Copiii cu vârsta între trei şi şase ani sunt de regulă integraţi în structuri care fac parte din sistemul naţional de educaţie. În Belgia şi Franţa, copiii de la vârsta de doi ani şi jumătate (în Franţa, de la vârsta de doi ani) intră în sistemul învăţământului de masă. În Luxemburg, unde învăţământul obligatoriu începe la vârsta de patru ani, autorităţile locale sunt obligate prin lege, să asigure învăţământul preşcolar al copiilor cu vârsta de 3 ani. 

Indiferent de modelul adoptat, în multe ţări oferta pentru copiii mai mici (până la vârsta de trei ani) este supusă variaţiilor locale. Deseori autorităţile locale sunt în totalitate responsabile de decizia referitoare la organizarea serviciilor subvenţionate (Grecia, Italia, Austria, Liechtenstein şi în aproape toate ţările din Europa Centrală şi de Est). 
Frecventarea şcolilor publice
În aproape toate ţările din Europa, marea majoritate a elevilor (82%) frecventează instituţii publice de învăţământ, dar în Irlanda, Letonia, Lituania şi Croaţia peste 98% dintre elevi sunt înscrişi în şcoli publice. 

În medie, 14% dintre elevii din învăţământul primar până la învăţământul secundar superior sunt educaţi în şcoli particulare (subvenţionate/dependente de stat sau independente). Cel mai mare procent de elevi care învaţă în instituţii particulare se remarcă în Belgia (comunităţile franceză şi flamandă), unde 47,2% şi 62,7% dintre elevi frecventează instituţii particulare subvenţionate (dependente de stat). Frecventarea instituţiilor particulare subvenţionate este de asemenea răspândită în Spania, Franţa, Malta (între 21 şi 26%) şi Regatul Unit (15,8%). 

Instituţiile de învăţământ particulare independente care primesc mai puţin de 50% din fonduri de la sectorul public reprezintă, în medie, doar 2,9% din numărul de înscrieri. Portugalia are cel mai mare procent de elevi în instituţii particulare independente (13,4%), urmată de Cipru (12,5%), Luxemburg (8,3%), Malta (7%), şi Grecia (6,1%). Cea mai mare creştere a numărului de elevi din instituţii particulare s-a înregistrat în Suedia (unde numărul aproape s-a triplat) şi în Islanda (unde s-a dublat). 
În şcolile publice şi, în multe cazuri, în şcolile particulare subvenţionate de stat, autorităţile din domeniul educaţiei repartizează elevii în diferite moduri. Totuşi, părinţii pot indica uneori şcoala pe care o preferă pentru copilul lor sau pot solicita o alternativă la repartizarea iniţială. Când o şcoală a atins capacitatea maximă de înscrieri, autorităţile publice direcţionează de obicei elevii spre alte şcoli folosind diferite criterii. 

Părinţii, precum şi autorităţile din domeniul educaţiei din majoritatea ţărilor europene, pot avea posibilitatea de a influenţa deciziile legate de repartizarea elevilor în şcolile publice şi şcolile dependente de stat. În unele ţări, elevii sunt repartizaţi la o şcoală din cartierul/localitatea lor, dar părinţii pot alege o alternativă. Acolo unde este permisă o astfel de alegere, şcolile nu pot refuza admiterea şi nici să acorde prioritate acestor copiii în detrimentul celor care locuiesc în cartierul/localitatea lor. 

În Estonia, toţi elevii au un loc garantat într-o şcoală locală, la nivelul învăţământului primar, dar părinţii pot alege o şcoală alternativă, dacă există locuri libere. În ambele ţări, la nivel de învăţământ secundar superior, elevii/părinţii pot opta pentru o şcoală şi sunt admişi dacă se îndeplinesc condiţii specifice. Unele condiţii generale pentru admiterea elevilor în şcolile de învăţământ secundar superior sunt stabilite la nivel central, iar termenii şi condiţiile detaliate, inclusiv evaluarea elevilor, sunt stabilite fie la nivel central, fie de cei care deţin şcoala (sau cei autorizaţi de către aceştia), ori de directorul şcolii. 

O situaţie deosebită există în Islanda unde, la nivel de învăţământ secundar superior, fiecare şcoală răspunde de admiterea elevilor, în conformitate cu acordul încheiat cu ministerul. Şcolile de învăţământ secundar superior pot stabili cerinţe specifice de admitere pentru specializări individuale. Totuşi, începând cu anul 2010, şcolile au fost obligate să admită cel puţin 40% dintre elevii care au drept de rezidenţă în circumscripţia şcolară. 

În alte state, părinţii aleg o şcoală, dar autorităţile publice pot interveni dacă este depăşită capacitatea de şcolarizare a şcolii, aplicând diferite criterii de admitere pentru a limita numărul de elevi, de exemplu tragerea la sorţi, proximitatea faţă de locul de muncă al părinţilor ori dacă au fraţi care frecventează şcoala respectivă. 

În Suedia, elevul trebuie să fie înscris în şcoala pe care o aleg părinţii. Dacă există o situaţie de conflict cu cererea legitimă a altui elev de a fi înscris la aceeaşi şcoală, municipalitatea trebuie să înscrie elevul la altă şcoală, în mod normal la cea mai apropiată de domiciliul său. Atât şcolile municipale, cât şi şcolile subvenţionate sunt obligate să accepte elevii, cu condiţia să existe locuri disponibile. Şcolile subvenţionate independente, la fel ca şcolile municipale, trebuie să fie deschise tuturor elevilor şi dacă există cereri mai multe decât locurile disponibile într-o şcoală, sunt permise doar criterii obiective de admitere, cum ar fi momentul înscrierii pe lista de aşteptare sau frecventarea şcolii de către fraţi. 

În Regatul Unit (Anglia, Ţara Galilor şi Irlanda de Nord), părinţii au dreptul de a-şi exprima opţiunea pentru o anumită şcoală. Şcolile trebuie să facă publice criteriile de admitere şi, dacă aceste criterii sunt îndeplinite, şcolile trebuie să respecte opţiunea părinţilor şi să admită copiii până la ocuparea numărului de locuri făcute publice, în funcţie de capacitatea fizică a şcolii. Dacă există mai multe cereri decât locurile disponibile, locurile sunt distribuite în funcţie de criteriile făcute publice de şcoală. Cererile care nu sunt admise, sunt luate în considerare de următoarea şcoală pentru care s-a optat.

În Belgia, Irlanda, Olanda şi Luxemburg (la nivel de învăţământ secundar inferior), părinţii au în mod tradiţional dreptul de a alege şcoala copilului lor, fără intervenţia autorităţilor publice. În Irlanda, autorităţile publice nu selectează sau anulează selecţia elevilor la anumite şcoli, dar încearcă să se asigure că politicile de înscrieri ale şcolilor individuale sunt în conformitate cu legislaţia privind educaţia şi egalitatea. 
În Olanda, alegerea părinţilor este încă posibilă, dar acolo unde există o cerere mare pentru locurile disponibile, şcolile pot aplica un sistem de tragere la sorţi, ceea ce înseamnă că părinţii nu rămân întotdeauna cu prima opţiune. De asemenea, municipalităţile (sau borough-urile) repartizează uneori elevii la şcoli în funcţie de codul poştal (în Amsterdam, de exemplu, acest lucru a dus la crearea de către părinţi a unei fundaţii pentru alegerea liberă a şcolii). Părinţii au dreptul de a contesta astfel de decizii în justiţie. Asociaţia Municipalităţilor Olandeze a adus în discuţie subiectul alegerii libere a şcolilor, deoarece muncipalităţile sunt deseori obligate să asigure transportul elevilor, ceea ce poate costa foarte mult. 

În Belgia (comunitatea franceză), din 2010 există noi reguli care guvernează admiterea în învăţământul secundar inferior. Noul decret urmăreşte să le dea posibilitatea şcolilor pentru care există număr mare de cereri să aloce locurile disponibile într-un mod pe cât posibil de obiectiv şi transparent şi să transfere cererile nesoluţionate către Commission Interréseaux des Inscriptions (CIRI) în vederea repartizării la o altă şcoală. Acest nou proces transparent de înscriere are rolul de a controla numărul mare de cereri pentru anumite şcoli şi a asigura pentru toate familiile accesul egal la toate instituţiile şi un tratament egal în procesul de înscriere. 

În alte ţări (Grecia, Franţa, Cipru, Luxemburg, Malta, Portugalia şi Turcia), la nivel de învăţământ primar, părinţii nu au în mod normal alternative în ceea ce priveşte decizia referitoare la şcoala pe care o vor frecventa copiii lor (cu excepţia unor cazuri speciale). Totuşi, când se face distribuirea locurilor, autorităţile publice pot ţine cont de factori precum reşedinţa sau locul de muncă al părinţilor sau dacă fraţii elevului au frecventat aceeaşi şcoală. În Franţa, totuşi, la nivel de învăţământ secundar inferior, această regulă generală a fost modificată pentru a le da părinţilor posibilitatea de a solicita o şcoală alternativă. Această opţiune pentru părinţi a fost asigurată în cadrul reformei numite assouplissement de la carte scolaire; obiectivul reformei este de a promova egalitatea de şanse şi diversitatea socială în şcoli. Cererea părinţilor este acceptată dacă există suficiente locuri la şcoala solicitată; se acordă prioritate elevilor cu dizabilităţi şi celor care primesc burse de studii. 

În Luxemburg, la nivel de învăţământ primar, elevii trebuie în mod normal să frecventeze o şcoală din cadrul municipalităţii lor. Dacă părinţii vor să solicite o şcoală în altă municipalitate, trebuie să adreseze o cerere specifică municipalităţii gazdă şi, dacă cererea este acceptată, municipalitatea de reşedinţă trebuie să plătească toate cheltuielile aferente. 
Vârsta de şcolarizare în cadrul învăţământului obligatoriu

	Ţara
	Vârsta de intrare în înv.obligatoriu
	Vârsta la finalul

înv.obligatoriu
	Durata învăţământului obligatoriu

	Belgia (comunitatea franceză)
	6
	15
	9

	Belgia (comunitatea germană)
	6
	15
	9

	Belgia (comunitatea flamandă)
	6
	15
	9

	Bulgaria
	7
	16
	9

	Republica Cehă
	6
	15
	9

	Danemarca  
	6
	16
	10

	Germania (în 12 landuri)
	6
	15
	9

	Germania (în 5 landuri)
	6
	16
	10

	Estonia
	7
	16
	9

	Irlanda
	6
	16
	10

	Grecia
	5
	15
	10

	Spania
	6
	16
	10

	Franţa
	6
	16
	10

	Italia
	6
	16
	10

	Cipru
	4ani+8luni
	15
	10ani+4luni

	Letonia
	5
	16
	11

	Lituania
	7
	16
	9

	Luxemburg
	4
	16
	12

	Ungaria
	5
	16(18)
	11(13)

	Malta
	5
	16
	11

	Olanda
	5
	18
	13

	Austria
	6
	15
	9

	Polonia
	5
	16
	11

	Portugalia
	6
	18
	12

	Slovenia
	6
	15
	9

	Slovacia
	6
	16
	10

	Finlanda
	7
	16
	9

	Suedia
	7
	16
	9

	Marea Britanie (Anglia/Ţara Galilor)
	5
	16
	11

	Marea Britanie (Irlanda de Nord)
	4
	16
	12

	Marea Britanie (Scoţia)
	5
	16
	11

	Croaţia
	6
	14
	8

	Islanda
	6
	16
	10

	Serbia
	5ani+6luni
	14ani+6luni
	9

	Turcia
	5ani+6luni
	17ani+6luni
	12

	Liechtenstein
	6
	15
	9

	Norvegia
	6
	16
	10

	Elveţia (în 11 cantoane)
	6
	15
	9

	Elveţia (în 9 cantoane)
	5
	15
	10

	Elveţia (în 6 cantoane)
	4
	15
	11


Evaluarea şcolilor şi a cadrelor didactice
Evaluarea şcolilor se concentrează pe activităţile desfăşurate de personalul şcolii fără a căuta să atribuie responsabilitate membrilor individuali ai personalului. Evaluarea de acest fel urmăreşte să monitorizeze sau să îmbunătăţească performanţele şcolilor şi rezultatele elevilor, iar concluziile sunt prezentate într-un raport general care nu conţine informaţii ce ţin de aprecierea individuală a cadrelor didactice. Dacă activitatea directorului şcolii este apreciată ca parte a evaluării generale ce acoperă toate activităţile şcolii (inclusiv pe cele pentru care directorul şcolii nu este responsabi direct) şi concluziile sunt utilizate în vederea îmbunătăţirii calităţii şcolii în cauză, aceasta se consideră evaluare a şcolii. Pe de altă parte, evaluarea de către consiliul de administraţie al şcolii a unor aspecte limitate şi specifice ale activităţii directorului, precum managementul resurselor umane sau financiare, nu este considerată aici evaluare a şcolii. 

Evaluarea individuală a cadrelor didactice implică formularea unei judecăţi cu privire la activitatea cadrelor didactice şi emiterea de feedback personal în formă verbală sau scrisă cu scopul de a orienta cadrele didactice şi de a le ajuta să-şi îmbunătăţească activitatea de predare. Această evaluare poate avea loc în timpul procesului de evaluare a şcolii (caz în care are în general drept rezultat feedback-ul verbal) sau se poate desfăşura separat (ducând posibil la o apreciere oficială a cadrului didactic). 

Evaluarea autorităţilor locale poate fi efectuată de autorităţile din domeniul educaţiei la nivel central, de inspectorat sau de o agenţie naţională în domeniul educaţiei. Evaluarea priveşte activitatea autorităţilor locale legată de administrarea şcolilor în cadrul zonei geografice aflată în jurisdicţia lor. 

Evaluarea calităţii educaţiei implică un proces sistematic de analiză critică a performanţelor cadrelor didactice, şcolilor sau autorităţilor locale, care să ducă la judecăţi de valoare cu privire la standardele educaţiei oferite şi/sau recomandări de îmbunătăţire a calităţii. 

Marea majoritate a ţărilor implementează un proces de evaluare a şcolilor, care poate fi intern şi/sau extern, iar în multe cazuri există şi prevederi pentru evaluarea individuală a cadrelor didactice. În cele mai multe ţări, şcolile sunt supuse unei evaluări externe, care este efectuată în general de un inspectorat, în timp ce evaluarea internă este realizată de personalul şcolii şi uneori şi de alţi membri ai comunităţii şcolare. Evaluarea internă este obligatorie sau expres recomandată în toate statele, cu excepţia Belgiei (comunitatea franceză). În Estonia, evaluarea internă a devenit obligatorie din anul 2006. În Italia şi Croaţia, are loc doar o evaluare internă a şcolilor. 


Evaluarea externă a şcolilor acoperă o mare varietate de activităţi, inclusiv predarea şi învăţarea şi/sau aspecte ale managementului şcolar. În cazul în care şcolile sunt evaluate extern, organismul responsabil este de obicei un department al autorităţii în domeniul educaţiei de la nivel central sau de vârf. În Belgia (comunitatea flamandă), Letonia, Olanda şi Regatul Unit (Anglia, Ţara Galilor şi Scoţia), organizaţia responsabilă de evaluarea externă a şcolilor acţionează independent de autoritatea la nivel de vârf. 

În Estonia, Franţa, Austria şi Polonia organismele responsabile de evaluarea externă a şcolilor răspund în faţa autorităţilor la nivel regional sau provincial. 

Şcolile sunt evaluate şi de autoritatea locală în domeniu în Republica Cehă, Estonia, Lituania, Polonia, Suedia, Regatul Unit şi Islanda (nivelurile primar şi secundar inferior). În Regatul Unit, principalul rol al autorităţii locale în acest proces este de a monitoriza şcolile care nu îndeplinesc standardele în domeniu. În Ungaria, responsabilitatea pentru evaluarea externă a şcolilor revine în principal „furnizorilor de educaţie” locali care funcţionează într-un cadru stabilit de autoritatea naţională în domeniul educaţiei. În Danemarca (nivelurile primar şi secundar inferior) şi în Norvegia, evaluarea externă a şcolilor este efectuată în principal sau numai de municipalităţi. În Danemarca, Suedia, Regatul Unit şi Norvegia, autorităţile locale sunt la rândul lor evaluate de autoritatea centrală. 

În ţările în care se aplică şi evaluarea individuală a cadrelor didactice, pe lângă evaluarea şcolilor, de obicei sunt responsabili în acest sens directorul şcolii şi/sau alţi membri experimentaţi ai personalului, cu funcţii de conducere. În Liechtenstein, cadrele didactice sunt de asemenea evaluate periodic de inspectorat, în timp ce în Franţa şi Turcia, doar inspectoratul este responsabil în acet sens. În Portugalia, cadrele didactice sunt evaluate de o comisie, în cadrul sistemului de evaluare a performanţelor administraţiei publice introdus în 2007. Evaluarea sistematică a cadrelor didactice de către directorul şcolii a fost introdusă în Belgia (comunitatea flamandă) şi a fost recent consolidată în Slovenia (din 2009), prin creşterea frecvenţei raportării de către directorii de şcoală, şi în Liechtenstein (din 2008), prin standardizarea criteriilor de evaluare. 

Cadrele didactice nu sunt în mod normal evaluate individual în unele ţări în care are loc o evaluare externă a şcolilor, situaţie în care cadrele didactice pot fi evaluate în anumite circumstanţe. În Estonia, Irlanda şi Spania, cadrele didactice sunt evaluate atunci când solicită promovarea sau la începutul carierei. În Irlanda, inspectoratul evaluează şi cadrele didactice, la cererea consiliului de administraţie al şcolii. 

În Grecia, Cipru şi Luxemburg, şcolile nu fac obiectul procesului de evaluare. Evaluarea externă efectuată de către inspectorat sau de consilierii pe probleme şcolare priveşte doar cadrele didactice. Deşi există o formă de evaluare externă, aceasta este destul de limitată ca arie de acoperire fiind legată de contabilitate, sănătate, siguranţă, arhive etc. Evaluarea internă a şcolilor este de asemenea limitată în aceste ţări. Grecia şi Luxemburg desfăşoară în prezent proiecte pilot pentru evaluarea internă a şcolilor în cadrul planurilor de îmbunătăţire a calităţii educaţiei cu o durată de câţiva ani. Comunităţile franceză şi germanofonă din Belgia au extins recent obiectul sistemelor de evaluare, care se concentrau anterior în principal pe cadrele didactice. 

În ţările nordice, cadrele didactice nu sunt evaluate individual sau, în cazul Danemarcei, nu sunt supuse unei evaluări individuale externe. 
Evaluarea internă (autoevaluarea) are loc peste tot într-o anumită măsură, dar nu este întotdeauna obligatorie. Exceptând Islanda, sistemele de evaluare a şcolilor sunt centrate în principal pe autorităţile locale, care sunt responsabile de evaluarea propriei oferte educaţionale şi care sunt la rândul lor evaluate de autorităţile sau agenţiile centrale din domeniul educaţiei. Totuşi, în timp ce în Finlanda autorităţile locale au autonomie deplină pentru organizarea evaluării propriei oferte educaţionale, în Danemarca, Suedia şi Norvegia a fost introdusă o abordare diferită în ultimii ani. În aceste ţări, autorităţile locale au datoria de a evalua fiecare şcoală în parte. De exemplu, în Danemarca, începând din 2006, municipalităţile sunt obligate să emită anual rapoarte de calitate care să includă rezultatele evaluării externe pentru toate şcolile de învăţământ primar şi secundar inferior din jurisdicţia lor. De asemenea, Institutul Danez de Evaluare (EVA)
 răspunde de evaluarea tuturor şcolilor subordonate Ministerului Copiilor şi Educaţiei. În acest scop, institutul evaluează eşantioane de şcoli şi se pot face aprecieri individuale cu privire la şcolile selectate. În Suedia, şcolile sunt de asemenea evaluate de inspectoratul şcolar naţional, pe lângă evaluarea de către autorităţile locale.  În Finlanda, furnizorii de educaţie (în principal municipalităţile) sunt responsabili pentru evaluarea eficienţei ofertei lor şi au autonomie deplină pentru organizarea evaluării. 
Evaluarea şcolilor se poate concentra pe un număr de aspecte, incluzând calitatea proceselor de educaţie sau administrative adoptate de şcoli în cadrul autonomiei şcolare; respectarea standardelor sau a regulamentelor; rezultatele procesului de predare şi învăţare. În marea majoritate a ţărilor unde se practică evaluarea externă, evaluatorii iau în calcul date despre performanţele elevilor pentru a putea formula o apreciere cu privire la calitatea şcolii. Acest lucru nu se întâmplă în Estonia, Austria, Slovenia şi Slovacia, unde evaluarea externă priveşte în mare măsură procesele ce se desfăşoară în şcoală şi/sau respectarea regulamentelor. 

Datele referitoare la performanţele elevilor care sunt luate de cele mai multe ori în considerare în procesul de evaluare sunt rezultatele la examenele stabilite la nivel central şi la evaluările naţionale standardizate. Printre alţi indicatori posibili referitori la rezultate se numără: rezultatele elevilor la evaluarea efectuată de către cadrele didactice; date referitoare la promovarea anilor de studii; rezultatele elevilor la concursuri internaţionale; nivelul de satisfacţie al elevilor/părinţilor. 
Publicarea pe şcoli a rezultatelor colective ale elevilor la testele naţionale este văzută ca o modalitate de a consolida răspunderea şcolilor şi poate fi asociată cu creşterea competiţiei între şcoli. Ţările europene au adoptat politici variate şi diferite în această privinţă, fie publicarea sistematică de rutină, fie interdicţia oficială a clasării şcolilor în funcţie de rezultatele la testele naţionale. 
Certificate pentru absolvirea 
învăţământului obligatoriu
Organizarea învăţământului obligatoriu variază foarte mult în Europa. Într-o serie de ţări, elevii parcurg în întregime, sau aprope în întregime, învăţământul obligatoriu în cadrul unui sistem cu o singură structură. În alte ţări, există două niveluri succesive de învăţământ, primar şi secundar, pentru care, în cea mai mare parte, există un trunchi curricular comun la începutul învăţământului secundar, care asigură pentru toţi elevii acelaşi program de bază. În funcţie de organizarea şi de structura sistemului de educaţie, în unele ţări rezultatele elevilor au influenţă asupra tranziţiei lor de la învăţământul primar la cel secundar. 

În ţările europene în care învăţământul obligatoriu formează o structură unică, promovarea în învăţământul secundar inferior se face fără tranziţie. Astfel, elevii promovează clasa dacă au îndeplinit cerinţele specifice acelei clase. În Bulgaria, de exemplu, deşi învăţământul obligatoriu este organizat într-o singură structură, elevii trebuie să deţină un certificat de absolvire a şcolii primare după patru ani de învăţământ primar pentru a se înscrie în clasa a cincea. 

Pentru a fi admişi în învăţământul secundar inferior în Irlanda, Spania, Franţa, Italia, Malta şi Portugalia, elevii trebuie să promoveze ultimul an al şcolii primare, spre deosebire de Regatul Unit, unde admiterea la nivelul secundar de învăţământ se face atunci când copiii ajung la vârsta corespunzătoare. 

În cinci ţări – Germania, Luxemburg, Olanda, Austria şi Liechtenstein – tranziţia în învăţământul secundar inferior depinde de decizia consiliului clasei sau a consiliului şcolii. 


În ţările în care învăţământul primar şi învăţământul secundar sunt separate, decizia privind transferul elevilor la următorul nivel depinde în general de deţinerea unui certificat de absolvire a şcolii primare. Acest certificat se acordă pe baza activităţii din cursul anului şcolar, în Belgia, Grecia, Cipru, Lituania şi Polonia. 
În Belgia (comunitatea franceză), certificatul de absolvire a şcolii primare se acordă pe baza unui examen extern standardizat (Certificat d’études de base – CEB) la sfârşitul acestui nivel de învăţământ. Totuşi, şcolile pot decide să acorde elevilor acest certificat pe baza rezultatelor lor generale, chiar dacă aceştia nu iau examenul. În comunitatea germanofonă, elevii care nu au obţinut certificatul de absolvire a şcolii primare la sfârşitul celui de-al şaselea an de învăţământ primar şi/sau cei care au cel puţin 12 ani pot fi admişi în prima etapă a învăţământului secundar inferior, când mai este încă posibil să obţină acest certificat. 

În Spania, elevii care nu au terminat încă şcoala primară până la vârsta de 12 ani pot repeta clasa, cu excepţia cazului în care au mai repetat un an în învăţământul primar, situaţie în care sunt promovaţi automat. În Polonia, la sfârşitul şcolii primare, elevii sunt obligaţi să susţină un test extern care are mai mult o funcţie de diagnostic decât de selecţie. Totuşi, susţinerea acestui test, indiferent de rezultatele obţinute, este necesară pentru absolvirea şcolii primare şi admiterea într-o şcoală de învăţământ secundar inferior.
Certificate pentru absolvirea învăţământului 
secundar inferior
Elevii primesc de regulă un certificat la sfârşitul învăţământului secundar inferior general sau la terminarea învăţământului obligatoriu la zi. În cele mai multe ţări europene, acesta corespunde tranziţiei la învăţământul secundar superior. 

În unele ţări, certificatul în această etapă de învăţământ este acordat pe baza unor examene finale interne, în alte ţări se ia în considerare o combinaţie de examene interne şi externe, iar în altele, certificatul este acordat numai pe baza notelor elevilor şi a activităţii lor din cursul anului şcolar. 
Atunci când se prevede susţinerea unui examen final, acesta include cel puţin o parte scrisă. Uneori, conţinutul probelor – scrise şi/sau orale – este conceput de către o echipă din afara şcolii, dar aceste probe sunt de obicei administrate de către şcoală. Numai în Belgia, Grecia, Italia, Cipru, Olanda, Islanda şi Liechtenstein, partea scrisă este pregătită în cadrul şcolii, care deţine responsabilitatea totală legată de susţinerea probelor. 

Atunci când certificatul se acordă pe baza notelor şi a activităţii din cursul anului sau a rezultatelor la examenul stabilit de şcoală, cadrele didactice sunt în general responsabile de acordarea notei care apare pe certificat. În câteva ţări, nota acordată de cadrele didactice este ponderată printr-o notă externă (Germania, Franţa, Lituania şi Portugalia) sau este acordată doar pe baza unor criterii stabilite de o autoritate externă (Estonia, Spania, Letonia, Olanda, Austria şi Suedia). În Irlanda şi Malta, nota finală este acordată doar de examinatori din afara şcolii. În Regatul Unit (Anglia, Ţara Galilor şi Irlanda de Nord), nota finală este acordată de asemenea de examinatori din afara şcolii. Deşi poate avea o contribuţie şi evaluarea internă, organizaţia externă care acordă notele rămâne responsabilă de controlul şi moderarea oricărei evaluări interne şi de media generală finală acordată. 

În Belgia (comunitatea franceză) este acordat un certificat la finalizarea celei de-a doua etape a învăţământului secundar, care se încheie la un an după terminarea învăţământului obligatoriu la zi. În comunitatea flamandă, şcolile au un mare grad de autonomie în ceea ce priveşte evaluarea elevilor. Acestea pot decide dacă să organizeze sau nu examene şi, în caz că da, dacă acestea vor fi scrise sau orale. Legislaţia prevede doar că elevii trebuie să îndeplinească obiectivele finale şi depinde de şcoală sau de consiliul clasei dacă elevii au reuşit sau nu acest lucru.

În Estonia, examenele orale se aplică la probele de limbă şi pentru componenta practică a unor discipline, cum ar fi ştiinţele naturii, artele etc.

În Irlanda, unele elemente ale activităţii de la ore (lucrările la proiecte efectuate de-a lungul anului şcolar) sunt luate în considerare în cadrul notei finale pe care elevii o primesc la examenul extern. Notele pentru această activitate, în aproape toate cazurile, sunt acordate de examinatori externi.

În Letonia, într-un număr mic de programe educaţionale, o parte a examenului la limba oficială a statului (letonă) este orală şi este stabilită de către Centrul Naţional pentru Educaţie.
În Slovenia, la sfârşitul învăţământului obligatoriu, elevii susţin examene naţionale (externe) la limba maternă, matematică şi o disciplină stabilită de către minister. Examenele sunt stabilite de către Centrul Naţional de Examinare. Rezultatele nu influenţează notele elevilor; acestea oferă doar informaţii suplimentare despre cunoştinţele lor şi sunt menţionate în certificat.

În Regatul Unit, examenele orale se aplică numai anumitor discipline, precum limbile moderne. Calificările externe se obţin pe discipline distincte. Acestea sunt certificate de către organisme independente, a căror activitate este reglementată de către guvern. Schemele de evaluare variază, dar includ întotdeauna evaluarea externă. Unele scheme includ şi o evaluare internă cu moderare exterioară.
Certificate pentru absolvirea învăţământului 
secundar superior
În toate ţările, se acordă certificate elevilor care finalizează învăţământul secundar superior general şi îndeplinesc cerinţele stabilite. Certificatele de învăţământ secundar superior constituie în mod normal cerinţa minimă pentru admiterea în învăţământul superior. 

În şase ţări – Spania, Ungaria, Polonia, Slovacia, Suedia şi Turcia – certificatul este acordat pe baza evaluării continue din cursul anului sau anilor finali de învăţământ secundar general. În Ungaria, Polonia şi Slovacia, se pot acorda două certificate la sfârşitul învăţământului secundar superior general: unul pe baza notelor primite pentru activitatea din cursul anului şcolar final, iar al doilea pe baza unui examen final. 

Astfel, în majoritatea ţărilor europene, certificarea implică o anumită formă de examinare finală. În cele mai multe cazuri, aceasta se bazează pe o combinaţie între evaluarea internă şi examenul extern. Totuşi, în Belgia, Finlanda, Islanda şi Liechtenstein, certificatul este acordat numai pe baza unui examen final intern, în timp ce în Irlanda, Franţa, Malta, Slovenia şi Croaţia, acesta se bazează exclusiv pe un examen final extern. 
În majoritatea ţărilor, examenul final are două părţi, scris şi oral. În Bulgaria, Grecia, Cipru, Lituania, Portugalia, Finlanda şi Croaţia, se susţin numai examene scrise. La acest nivel de învăţământ, conţinutul examenului scris este deseori conceput de către un organism din afara şcolii sau poate fi administrat de către instituţie şi verificat extern, cum este cazul în Austria şi Liechtenstein. 

În cele mai multe ţări în care examenul final are două părţi (scris şi oral), acestea sunt organizate în aceeaşi manieră, fie în cadrul şcolii sau de către un organism extern. În Olanda, examenul final constă în două probe: o probă internă (schoolexamen), care este orală şi/sau scrisă şi este stabilită şi notată de către cadrele didactice, şi o probă externă (centraal examen), care este scrisă, stabilită de către un organism extern şi notată de către cadrele didactice în conformitate cu standardele stabilite de organismul extern. 
În câteva ţări, nota finală este acordată de un organism de examinare din afara şcolii. Acest lucru este valabil în Irlanda, Franţa, Lituania, Luxemburg, Malta, Slovenia, Regatul Unit (Scoţia) şi Croaţia. În Regatul Unit (Anglia, Ţara Galilor şi Irlanda de Nord), nota finală este acordată de examinatori din afara şcolii. Deşi poate avea o contribuţie şi evaluarea internă, organizaţia externă care acordă notele rămâne responsabilă de controlul şi moderarea oricărei evaluări interne şi de media generală finală acordată. 

În Regatul Unit, în afară de examenele scrise, pot exista şi evaluări practice. Examenele orale se aplică numai anumitor discipline, precum limbile moderne. Calificările externe se obţin pe discipline distincte. Acestea sunt certificate de către organisme independente, a căror activitate este reglementată de către guvern. Schemele de evaluare variază, dar includ întotdeauna evaluarea externă. Unele includ şi o evaluare internă cu moderare exterioară. Examenele GCSEs (la vârsta de 16 ani) încorporează evaluarea internă controlată la cele mai multe discipline; aceasta reprezintă evaluarea desfăşurată în condiţii de supraveghere şi fie este stabilită extern şi notată intern, fie este stabilită intern şi notată extern. Pentru examenele A levels (la vârsta de 18 ani) evaluarea este externă la cele mai multe discipline, dar poate încorpora şi o formă de evaluare internă cu moderare exterioară. 
Testele naţionale
Marea majoritate a ţărilor europene aplică teste naţionale cu scopul principal de a evalua sistemul de educaţie şi performanţele şcolilor (adică nu pentru a lua decizii privind promovarea individuală a elevilor). Aceste teste fac posibilă măsurarea, în diferite momente, a nivelului de competenţe şi/sau cunoştinţe al elevilor în funcţie de normele de evaluare prevăzute la nivel naţional. Acestea se susţin de regulă la nivelurile primar şi secundar inferior, dar mai rar şi la nivelul învăţământului secundar superior. În Belgia (comunitatea franceză), Franţa, Ungaria, Suedia, Portugalia, Regatul Unit (Anglia şi Irlanda de Nord) şi Norvegia, rezultatele la testele naţionale care urmăresc în principal identificarea nevoilor individuale de învăţare sunt (de asemenea) utilizate pentru a evalua starea sistemului de educaţie. 
Se pot distinge trei tipuri de teste naţionale. Primul tip de teste naţionale rezumă realizările elevilor la sfârşitul unei etape educaţionale şi poate avea un impact semnificativ asupra parcursului lor şcolar. Aceste teste sunt de regulă obligatorii pentru toţi elevii. În majoritatea ţărilor, luarea deciziei cu privire la parcursul şcolar al elevilor reprezintă scopul principal pentru cel puţin un test naţional. 

Al doilea tip de teste naţionale are ca obiectiv principal monitorizarea şi evaluarea şcolilor sau a sistemului de educaţie în ansamblu. În general, testele pentru monitorizarea şcolilor sunt deseori obligatorii pentru toţi elevii, iar cele care se concentrează pe sistem sunt opţionale sau aplicate pe eşantioane reprezentative. Peste jumătate dintre ţările europene organizează astfel de teste. 
Scopul principal al celui de-al treilea tip de teste naţionale este de a sprijini procesul de învăţare prin identificarea nevoilor specifice de învăţare ale elevilor şi pot fi obligatorii sau opţionale. 

Unele ţări organizează predominant un tip de teste naţionale. De exemplu, în Republica Cehă, Germania, Olanda, Slovacia, Regatul Unit (Ţara Galilor) şi Turcia, toate testele naţionale au drept scop principal să servească la luarea deciziei cu privire la parcursul şcolar al elevilor. În general, acest tip de teste se susţin în etape mai târzii ale şcolarizării, de exemplu, la sfârşitul învăţământului primar, în cursul sau la sfârşitul învăţământului secundar inferior şi la sfârşitul învăţământului secundar superior. Testele naţionale pentru monitorizarea şcolilor şi/sau a sistemului de educaţie reprezintă singurele tipuri de teste organizate în Belgia (comunitatea flamandă), Spania, Luxemburg şi Islanda. În Belgia (comunitatea franceză), Danemarca, Malta, Regatul Unit (Anglia) şi Liechtenstein, cele mai multe teste naţionale servesc identificării nevoilor individuale de învăţare. Cele din urmă două tipuri de teste sunt organizate chiar de la începutul şcolarizării şi, cele mai multe, numai în învăţământul obligatoriu. 

Numărul de clase la care se organizează teste naţionale variază considerabil de la o ţară la alta. De exemplu, Danemarca, Malta, Regatul Unit (Anglia) şi Norvegia au elaborat teste naţionale pentru aproape fiecare clasă a învăţământului obligatoriu. Spre deosebire de acestea, câteva ţări organizează teste la un număr mult mai mic de clase. În Belgia (comunitatea flamandă), Spania, Cipru şi Slovacia, testele naţionale sunt organizate doar la două clase; în Germania, se aplică numai un test naţional. În Irlanda, Franţa, Letonia, Lituania, Portugalia şi Norvegia, se pot desfăşura două teste naţionale la aceeaşi clasă. 
În Bulgaria, elevii din clasa a VIII-a a şcolilor specializate de limbi străine susţin şi evaluările externe naţionale. În Portugalia, testele naţionale pentru identificarea nevoilor individuale de învăţare (Testes Intermédios) nu sunt obligatorii; şcolile având libertatea de a decide aplicarea acestora. 

În Suedia, la nivel de învăţământ secundar, testele naţionale obligatorii pentru luarea unei decizii cu privire la parcursul şcolar al elevilor se susţin la disciplinele: limba suedeză, limba engleză şi matematică în anii şcolari X, XI sau XII, în funcţie de momentul când se încheie studiul acestor discipline. În Norvegia, la cele mai multe clase, se desfăşoară teste naţionale separat, cu scopuri diferite, pentru materii diferite. 
Rezultatele la testele naţionale utilizate în monitorizarea naţională se referă la utilizarea datelor de la nivel naţional cu privire la rezultatele medii obţinute de toţi elevii (sau de un eşantion reprezentativ al elevilor) dintr-o anumită grupă de vârstă la o evaluare naţională. În afară de monitorizarea naţională, rezultatele acestei evaluări pot fi utilizate şi pentru a acorda elevilor un certificat sau o notă la sfârşitul anului şcolar, pentru a-i distribui la următorul nivel de educaţie, pentru a monitoriza performanţele şcolilor sau a identifica nevoile individuale de învăţare ale elevilor. 
Finanţarea învăţământului obligatoriu
Cheltuielile publice pe nivel de educaţie diferă de la o ţară la alta parţial fiindcă acestea sunt influenţate de diferenţele structurale dintre sistemele de învăţământ, incluzând durata fiecărui nivel de educaţie, durata totală a învăţământului obligatoriu şi ratele de participare la învăţământul post-obligatoriu. Printre alţi factori de impact se numără şi schimbările demografice, care afectează pe rând fiecare nivel de educaţie începând cu cel preşcolar, deoarece schimbările privesc populaţia şcolară. 
În aproape toate ţările europene, cheltuielile publice totale alocate învăţământului secundar reprezintă o proporţie mai mare din PIB decât cheltuielile de la alte niveluri educaţionale, dar procentul maxim pentru toate ţările este de 3,2% (în Cipru şi Malta). În Spania, Polonia, Slovacia, Liechtenstein şi Croaţia, acesta este sub 2% din PIB. Cheltuielile publice totale cu învăţământul primar se situează în general la mai puţin de 2% din PIB, exceptând Cipru şi Islanda, unde se ridică la 2,5%. 

La nivel european, procentul din PIB reprezentat de cheltuielile cu învăţământul primar şi învăţământul superior este aproximativ acelaşi (1,1%, respectiv 1,2%). Totuşi, costul unitar pe elev/student este mult mai ridicat la nivel terţiar decât la nivel de învăţământ primar. 

Procentul din PIB acordat învăţământului superior variază foarte mult de la ţară la ţară, situându-se între 0,8% şi 2,2%. Doar Danemarca şi Norvegia depăşesc 2%. 
Cheltuielile cu educaţia sunt finanţate prin două tipuri distincte de finanţare: finanţarea publică şi finanţarea privată. Cheltuielile publice includ totalul finanţării directe a educaţiei de către sectorul public (indiferent de nivelul administrativ care asigură finanţarea), în timp ce cheltuielile private includ plata taxelor de şcolarizare (şi toate celelalte plăţi) în principal de către familii, firme şi asociaţii non-profit. 

Dat fiind faptul că învăţământul obligatoriu este gratuit pe scară largă pentru elevi, proporţia finanţării private în cele mai multe ţări este determinată în mare măsură de politicile pentru finanţarea şcolarizării preşcolare cu orientare educaţională şi a învăţământului superior, de exemplu dacă taxele sunt plătite de elevi şi studenţi iar dacă da, nivelul acelor taxe. 

Proporţiile relative ale finanţării publice şi ale finanţării private a educaţiei au de asemenea legătură cu gradul de autonomie al instituţiilor în ceea ce priveşte strângerea de fonduri private şi luarea deciziilor cu privire la felul cum vor fi cheltuite astfel de fonduri. De asemenea, valoarea fondurilor şi metodele de finanţare a şcolilor particulare subvenţionate pot influenţa balanţa între cheltuielile publice şi cele private cu educaţia. 
Cheltuielile cu educaţia sunt finanţate în mare măsură din fonduri publice. În toate ţările, finanţarea publică acoperă cel puţin 69% din cheltuielile cu educaţia, luând în considerare toate nivelurile de învăţământ. În Belgia, Estonia, Malta, Finlanda, Suedia şi Norvegia, ponderea finanţării publice este mai mare, în jur de 95%. 

Ponderea finanţării private poate varia semnificativ de la o ţară la alta: mai puţin de 5% în Suedia, Finlanda şi Norvegia; 30% în Regatul Unit, cu o medie europeană de 13,8%. Între 14,6% şi 17,5% din cheltuielile cu educaţia în Germania, Cipru, Olanda şi Slovacia sunt finanţate din surse private. În acest grup de ţări, Germania, Cipru şi Olanda înregistrează o proporţie relativ înaltă a ajutorului financiar acordat elevilor şi studenţilor (între 10% şi 14% din cheltuielile publice totale cu educaţia), în timp ce ponderea sprijinului financiar pentru elevi şi studenţi este relativ redus (în jur de 6%) în Slovacia şi Regatul Unit.
Cheltuielile totale în instituţiile de învăţământ pot fi împărţite în general în cheltuieli curente şi cheltuieli capitale. Cheltuielile curente pot fi împărţite la rândul lor în două categorii – costurile cu personalul şi alte cheltuieli curente. Împărţirea costurilor variază în funcţie de nivelurile salariale ale cadrelor didactice, de raportul elevi/cadru didactic, de regimul juridic al clădirilor pe care le folosesc şi de serviciile auxiliare (mese sau facilităţi de cazare), pe lângă activitatea de instruire. Procentele pentru fiecare categorie de cheltuieli sunt calculate ca procente din cheltuielile totale anuale. 

În toate ţările, costurile cu personalul reprezintă în medie 70% din cheltuielile anuale cu educaţia. Proporţia se apropie de 85% în Belgia şi Portugalia, în timp ce în Republica Cehă, Slovacia şi Finlanda, costurile cu personalul reprezintă mai puţin de 60%. 
O instituţie este clasificată drept publică dacă este controlată şi administrată: 1) direct de o autoritate publică sau o agenţie din domeniul educaţiei sau 2) fie de o agenţie guvernamentală direct, fie de un organism de guvernare (consiliu, comitet etc.), ai căror membri sunt majoritatea numiţi de o autoritate publică sau sunt aleşi publici. 

O instituţie este clasificată drept particulară dacă este controlată şi administrată de o organizaţie neguvernamentală (de ex., biserică, un sindicat, o firmă) sau consiliul său de administraţie constă în principal din membri care nu sunt aleşi de o autoritate/agenţie publică. 

O instituţie particulară subvenţionată (dependentă de stat) este fie o instituţie care primeşte 50% sau mai mult din finanţarea de bază de la agenţii guvernamentale, fie o instituţie în care personalul didactic este plătit de o agenţie guvernamentală – direct sau prin intermediul guvernului. 

O instituţie particulară independentă este o instituţie care primeşte mai puţin de 50% din finanţarea de bază de la agenţii guvernamentale şi în care personalul didactic nu este plătit de o agenţie guvernamentală
În Ungaria, Olanda, Polonia, Finlanda şi Suedia, nu există diferenţe între finanţarea publică a şcolilor publice şi cea alocată şcolilor particulare subvenţionate. În Suedia, municipalitatea trebuie să plătească pentru un elev şcolii subvenţionate aceeaşi sumă care ar fi costat municipalitatea dacă elevul ar fi frecventat o şcoală din subordinea sa. Suma este calculată la fel ca în cazul în care municipalitatea calculează costurile pentru propriile şcoli, pe baza bugetului pentru anul fiscal care urmează. Municipalitatea trebuie să plătească şi o bursă suplimentară pentru preşcolarii care suferă de deficienţe ce impun măsuri extraordinare de sprijin fără conexiuni cu activitatea normală de predare. 

La cealaltă extremă şi în aproape jumătate dintre ţările europene analizate, instituţiile particulare fie nu sunt subvenţionate – Bulgaria, Grecia şi Regatul Unit (excluzând academiile din Anglia) – fie li se alocă fonduri publice pentru toate tipurile de cheltuieli pe baza unor metode diferite de calcul sau la niveluri diferite faţă de şcolile publice. 
În alte ţări, finanţarea publică a personalului didactic din şcolile particulare subvenţionate este alocată la fel ca pentru şcolile publice (chiar şi atunci când alte tipuri de cheltuieli sunt finanţate diferit). În Estonia, Letonia şi Austria, cheltuielile cu personalul didactic reprezintă singurul tip de cheltuieli pentru care autorităţile publice finanţează la fel şcolile publice şi instituţiile particulare subvenţionate. În Malta, Slovacia şi Croaţia, finanţarea atât pentru personalul didactic, cât şi pentru personalul nedidactic se face după aceeaşi metodă indiferent de tipul instituţiei. În sfârşit, în Belgia, Franţa (cu contrat d’association), Portugalia şi Slovenia (pentru şcolile cu concesiune), autorităţile publice aplică aceeaşi metodă de finanţare pentru instituţiile particulare subvenţionate şi instituţiile din sectorul public, pentru toate tipurile de cheltuieli cu excepţia celor capitale. 

Alocaţiile familiale şi reducerile de impozit
O bursă şcolară este o alocaţie pentru educaţie sau un sprijin financiar pentru elevi pentru finanţarea unui parcurs educaţional. Acest indicator nu acoperă sprijinul pentru elevii care studiază în străinătate sau alocaţii specifice pentru cheltuielile cu transportul şcolar, mese, manuale sau materiale didactice sau cazare. Alocaţia familială reprezintă o sumă plătită regulat părinţilor copiilor până la o anumită vârstă sau în anumite condiţii.

Alocaţiile familiale există în toate ţările europene fără excepţie. În general, acestea se acordă atunci când se nasc copiii şi se plătesc cel puţin până la sfârşitul învăţământului obligatoriu. Limita superioară de vârstă poate fi extinsă în cazul în care tinerii îşi continuă studiile după finalizarea învăţământului obligatoriu. În unele ţări, limita de vârstă nu corespunde sfârşitului unui anumit nivel de educaţie. 

Irlanda, Cipru, Islanda şi Turcia asigură doar alocaţii familiale pentru cele trei niveluri de învăţământ, iar Danemarca, Suedia şi Finlanda pentru nivelul primar şi secundar inferior. Toate celelalte ţări combină aceste forme de sprijin financiar cu altele precum reducerile de impozit sau creditele fiscale şi/sau ajutorul financiar pentru studii. În Danemarca şi Norvegia, limita de vârstă a alocaţiei familiale este de 18 ani, care nu corespunde sfârşitului învăţământului secundar superior. 

Sistemele de reducere a impozitelor sunt răspândite în ţările europene şi sunt complementare alocaţiilor familiale, asigurând sprijin financiar pentru părinţii cu copii de vârstă şcolară. Aceste sisteme se aplică de obicei părinţilor indiferent de nivelul de învăţământ la care se află copiii, de exemplu, de la învăţământul preşcolar la învăţământul secundar superior. Foarte puţine ţări nu urmează acest tipar. În Italia şi Portugalia, reducerile de impozit nu sunt posibile pentru părinţii cu copii în învăţământul preşcolar, în timp ce în Norvegia, serviciile pentru copiii mici reprezintă singura formă pentru care se poate acorda o reducere de impozit. În Regatul Unit, există un sistem universal de beneficii pentru copii şi un sistem de credite fiscale pentru copii în funcţie de mijloacele de care dispun părinţii. Acestea se plătesc începând de la naşterea copilului, deci nu sunt prin urmare legate de educaţie în ceea ce priveşte începerea şcolarizării. Pentru grupa de vârstă mai mare, există o legătură cu participarea continuă la educaţie după sfârşitul învăţământului obligatoriu până la vârsta de 19 ani. În Norvegia, familiile care aduc dovezi privind cheltuielile suportate cu serviciile pentru copii pot primi o reducere anuală de impozit. 

În ansamblu, foarte puţine ţări suplimentează alocaţiile familiale atât cu scheme de reducere a impozitului, cât şi cu forme de burse şcolare. Belgia (comunitatea flamandă) şi Spania sunt singurele ţări în care bursele şcolare sunt disponibile pentru elevi de la învăţământul preşcolar la învăţământul secundar. Ţările acordă de obicei burse şcolare elevilor din învăţământul secundar superior, dar unele ţări extind acest beneficiu şi pentru elevii din învăţământul secundar inferior - Belgia (comunitatea franceză şi cea germanofonă), Italia şi Ungaria - sau chiar la elevii din învăţământul primar (Franţa, Polonia, Portugalia şi Slovacia). 
În Spania, alocaţiile familiale sunt atribuite familiilor cu venituri reduse sau copiilor cu dizabilităţi. În Malta, bursele şcolare din învăţământul secundar superior se dau elevilor şi nu părinţilor. Familiile care îşi înscriu copiii în şcoli particulare independente beneficiază de asemenea de reducere de impozit. Costurile suportate de părinţi pentru serviciile asistentului pentru învăţare în şcoli independente sunt rambursate de către guvern. Familiile primesc o reducere de impozit doar pentru taxele de şcolarizare la şcoli particulare.

În Portugalia, ajutorul social şcolar Acção Social Escolar urmăreşte să sprijine copiii care frecventează învăţământul preşcolar şi învăţământul primar şi secundar acordând sprijin financiar şi ajutor pentru alimente şi cazare, precum şi acces la resurse pedagogice. Elevii din învăţământul secundar pot solicita şi burse de merit.

În Regatul Unit, părinţii primesc alocaţie familială (universală) şi credite fiscale pentru copii (în funcţie de mijloacele de care dispun) de la naşterea copiilor până la 16 ani, sau 19 ani pentru cei care urmează o formă de educaţie (nu învăţământ superior) 
.

În Norvegia, familiile care pot face dovada cheltuielilor cu serviciile pentru copiii cu vârsta mai mică de 12 ani pot beneficia de o reducere anuală de impozit de până la 25 000 coroane norvegiene pentru un copil şi până la 15 000 coroane norvegiene pentru fiecare copil în plus. Limita de vârstă pentru primirea alocaţiei familiale este de 18 ani. Toate familiile cu copiii cu vârsta până în 18 ani primesc această alocaţie. 

Educaţia iniţială a cadrelor didactice 
din învăţământul obligatoriu
În toate ţările europene, pentru a putea deveni cadru didactic calificat în învăţământul preuniversitar, candidaţii trebuie să fie absolvenţi de studii universitare, care includ un modul pedagogic, necesar dobândirii competenţelor teoretice şi practice (inclusiv practică în şcoli) de care au nevoie pentru a practica profesia didactică. 


Există două modele de educaţie iniţială a cadrelor didactice. Modelul concurent implică pregătirea cu caracter general şi stăpânirea uneia sau a mai multor discipline pe care cei care se pregătesc le vor preda atunci când vor dobândi calificarea; studenţii învaţă despre aspectele profesionale specifice profesiei didactice încă de la începutul studiilor superiore. Prin modelul consecutiv, studenţii obţin o diplomă de studii universitare (de licenţă sau licenţă şi master) înainte de a începe studiile de pregătire profesională.

Prin modelul concurent, componenta de pregătire profesională în domeniul educaţiei este asigurată de la început alături de pregătirea cu caracter general şi/sau studiul disciplinei/disciplinelor pe care viitorul cadru didactic le va preda. Prin modelul consecutiv, studenţii urmează mai întâi studiile universitare/de specializare şi se înscriu într-un program de pregătire profesională în domeniul educaţiei după finalizarea studiilor iniţiale. De la lansarea procesului Bologna, educaţia iniţială a cadrelor didactice a cunoscut multe schimbări. 

În aproape toate ţările europene, cadrele didactice din învăţământul preşcolar şi primar sunt formate după modelul concurent. În Bulgaria, Irlanda, Polonia, Portugalia şi Regatul Unit (Anglia, Ţara Galilor şi Irlanda de Nord), sunt disponibile atât ruta concurentă, cât şi cea consecutivă. În timp ce în Irlanda şi Polonia modelul concurent este cel mai răspândit, în Regatul Unit (Anglia) modelul consecutiv este mai des întâlnit. 

Pentru învăţământul secundar inferior general, modelul concurent reprezintă singura opţiune posibilă în Belgia, Danemarca, Germania, Slovacia şi Turcia. Totodată, în Estonia, Spania, Franţa, Italia, Cipru, Luxemburg şi Ungaria, modelul consecutiv este singura posibilitate de formare disponibilă. În majoritatea celorlalte ţări în care există ambele modele, cel concurent reprezintă ruta cel mai des întâlnită pentru acest nivel de învăţământ. 

Multe ţări oferă ambele rute de formare pentru cadrele didactice din învăţământul secundar superior general, dar modelul consecutiv de educaţie a cadrelor didactice este mai întâlnit, mai ales în Grecia, Slovenia şi Norvegia. De asemenea, în Regatul Unit (Anglia, Ţara Galilor şi Irlanda de Nord), atât la nivel de învăţământ secundar inferior, cât şi secundar superior, cadrele didactice deţin o specializare în domeniul unei discipline, iar modelul consecutiv este predominant. Programele concurente sunt disponibile doar pentru un număr limitat de specializări. 

În Germania şi Slovacia, modelul concurent reprezintă singura rută posibilă pentru cadrele didactice de la toate nivelurile de învăţământ. În Franţa, numai modelul consecutiv este aplicabil. 
Există diferenţe între ţări cu privire la nivelul de calificare pe care trebuie să îl obţină cadrele didactice pentru a îndeplini condiţiile care le permit să devină pe deplin calificate. Cerinţa minimă pentru a deveni cadru didactic la nivel preşcolar în cele mai multe ţări europene este deţinerea unei calificări la nivel de învăţământ terţiar, obţinută după trei sau patru ani de studii. În cele mai multe ţări, cadrele didactice din învăţământul preşcolar trebuie să deţină o diplomă de studii de licenţă sau echivalentă. Totuşi, în Republica Cehă, Germania, Irlanda, Malta, Austria şi Slovacia, nivelul minim de calificare iniţială al unui cadru didactic este cel de învăţământ secundar superior sau învăţământ post-secundar neterţiar. În Franţa, Portugalia şi Islanda, este necesară o diplomă de master. În general, nivelul minim de calificare pentru a deveni cadru didactic în învăţământul preşcolar a crescut în Europa.
În mod asemănător, în marea majoritate a ţărilor, viitoarele cadre didactice din învăţământul primar trebuie să deţină o diplomă de studii de licenţă sau echivalentă, care presupune trei sau patru ani de studii. Unele ţări europene fac excepţie de la această regulă – Republica Cehă, Germania, Estonia, Franţa, Portugalia, Slovenia, Slovacia, Finlanda, Islanda şi Croaţia – în care educaţia iniţială pentru cadrele didactice din învăţământul primar este la nivel de master şi durează de obicei cinci ani. 

Pentru cei care doresc să lucreze în învăţământul secundar inferior, în unele ţări, educaţia iniţială a cadrelor didactice se desfăşoară la nivel de studii de licenţă (trei până la patru ani), iar în altele, la nivel de master (de obicei, în jur de cinci ani). Pentru cadrele didactice din învăţământul secundar superior, nivelul minim de calificare în majoritatea ţărilor europene este o diplomă de master, cu excepţia a unor ţări în care nivelul minim de calificare este cel al studiilor de licenţă pentru toate cadrele didactice din învăţământul preuniversitar. 

Pe lângă calificările educaţionale şi profesionale, cadrele didactice trebuie să parcurgă şi o perioadă de inducţie, de regulă direct după obţinerea calificării. Etapa de inducţie este o formă de sprijin structurat acordat cadrelor didactice debutante atunci când obţin primul post didactic. În timpul inducţiei, cadrele didactice debutante desfăşoară toate sarcinile specifice unui cadru didactic cu experienţă sau o mare parte dintre acestea şi sunt remunerate. În mod normal, această etapă are şi un aspect teoretic; este o cerinţă suplimentară pe lângă pregătirea profesională obligatorie dobândită înainte de obţinerea diplomei în domeniul pedagogic. Etapa de inducţie este diferită de o simplă perioadă administrativă de probă. Durează de regulă cel puţin câteva luni. În unele ţări, se aplică pentru cadrele didactice de la toate nivelurile învăţământului preuniversitar general, iar în altele este o cerinţă doar pentru învăţământul secundar sau primar, nu şi la nivel preşcolar. 
În Cipru, durata etapei de inducţie este de 39 de zile pentru viitoarele cadre didactice de la toate nivelurile. 

În Suedia, începând din toamna anului 2011, viitoarele cadre didactice trebuie să parcurgă un an final de inducţie în cadrul unei şcoli, sub îndrumarea unui cadru didactic cu experienţă, ca parte a educaţiei iniţiale. 

În Regatul Unit (Anglia, Ţara Galilor şi Irlanda de Nord), certificatul de studii postuniversitare în domeniul educaţiei (PGCE, adică un program de pregătire profesională prin ruta consecutivă) nu este un program de master, dar poate include unele studii la nivel de master ce pot fi recunoascute pentru acordarea diplomei de master. 

În Norvegia, există şi alte rute posibile pentru obţinerea calificării didactice în afară de programul cu durata de trei ani, inclusiv un program de pregătire concurentă a cadrelor didactice cu durata de cinci ani, la nivel de master. 
Dezvoltarea profesională continuă a 
cadrelor didactice
Dezvoltarea profesională continuă se referă la activităţi formale şi non-formale de formare profesională, care pot include, de exemplu, formare în domeniul specializării şi formare pedagogică. În anumite cazuri, aceste activităţi pot duce la obţinerea unor calificări suplimentare. Datoria profesională reprezintă o sarcină care este descrisă astfel în regulamentele/contractele/legislaţia muncii sau alte reglementări referitoare la profesia didactică. 
Dezvoltarea profesională continuă (DPC) a dobândit o importanţă considerabilă de-a lungul anilor. Dacă în 2002/2003, participarea cadrelor didactice la activităţi DPC era opţională în aproximativ jumătate dintre ţările europene, aceasta este considerată în prezent o datorie profesională. Mai mult, în Spania, Franţa, Lituania şi Slovenia, participarea la DPC este o condiţie pentru avansarea în carieră şi măririle de salariu. 

În unele ţări, cadrele didactice nu sunt obligate în mod explicit să se implice în DPC. În Portugalia, cadrele didactice care nu participă la activităţi DPC pot fi chiar penalizate sau pot primi consideraţii negative la evaluare. Activităţile DPC specifice, legate de introducerea unor noi reforme în domeniul educaţiei şi organizate de autorităţile relevante, sunt în general o datorie profesională pentru cadrele didactice din toate ţările. În Malta, în şcolile publice, DPC nu este necesară pentru promovare, dar calificările suplimentare sunt luate în considerare în vederea promovării. Totuşi, în şcolile care nu sunt subordonate directoratelor pentru educaţie, DPC este necesară pentru promovare. Acest lucru este valabil pentru Junior College, unde personalul didactic trebuie să participe la DPC pentru a promova de la funcţia de asistent la cea de lector şi, în continuare, la statutul de profesor. 
ANEXA 1 - ADMITEREA LA LICEU

	Ţara
	Tipuri admitere
	Descriere

	Franţa

	Lycée d’enseignement général et technologique

Nivel secundar superior


	Instituţie care oferă 3 ani de învăţământ secundar superior elevilor cu vârste cuprinse între 15 şi 18 ani. Admiterea se bazează pe opţiunile exprimate în ultimii ani de Collège

	
	Lycée professionnel

Nivel secundar superior


	Instituţie care oferă 2 sau 4 ani de pregătire generală sau profesională, elevilor cu vârste cuprinse între 15 şi 19 ani. Admiterea se bazează pe cursurile alese în ultimul an de Collège.

	Cipru
	Eniaio Lykeio 
Nivel secundar superior


	Instituţie care oferă 3 ani de învăţământ, cu program complet, elevilor cu vârste cuprinse între 15 şi 18 ani. Admiterea se face pe baza terminării cu succes a Gymnasio
. Nu se organizează examen de admitere.

	
	Lykeio Epilogis Mathimaton 
Nivel secundar superior


	Instituţie care oferă 3 ani de învăţământ secundar superior elevilor cu vârste cuprinse între 15 şi 18 ani. Admiterea se bazează pe absolvirea Gymnasio. Nu se organizează examen de admitere.

	
	Techniki Scholi 
Nivel secundar superior


	Instituţie care oferă 3 ani de învăţământ cu program complet elevilor cu vârste cuprinse între 15 şi 18 ani. Admiterea se face pe baza terminării Gymnasio. Nu se organizează examen de admitere.



	Grecia
	Eniaio Lykeio
Nivel secundar superior


	Instituţie nouă, introdusă treptat de la începutul anului şcolar 1997/98, care înlocuieşte toate tipurile de Lykeio. Această instituţie oferă 3 ani de învăţământ secundar superior general şi tehnologic, cu program complet, elevilor cu vârste cuprinse între 15 şi 18 ani. Pentru admitere este necesar un certificat de învăţământ secundar inferior obţinut în Gymnasio. Nu se organizează examen de admitere.

	
	Eniaio Polykladiko Lykeio

Nivel secundar superior


	Instituţie care oferă 3 sau 4 ani de învăţământ, cu program complet, elevilor cu vârste cuprinse între 15 şi 18/19 ani. Pentru admitere este necesar un certificat de învăţământ secundar inferior obţinut în Gymnasio. Nu se organizează examen de admitere.

	
	Geniko Lykeio 
Nivel secundar superior


	Instituţie care oferă 3 ani de învăţământ general, cu program complet, într-un singur ciclu, elevilor cu vârste cuprinse între 15 şi 18 ani. Pentru admitere este necesar un certificat de absolvire a învăţământului secundar inferior Gymnasio. Nu se organizează examen de admitere.

	
	Techniki Epaggelmatiki Scholi 
Nivel secundar superior


	Instituţie care oferă 2 ani de învăţământ cu program complet elevilor cu vârste cuprinse între 15 şi 17 ani. Pentru admitere este necesar un certificat obţinut în Gymnasio. Nu se organizează examen de admitere.

	
	Techniko Epaggelmatiko Ekpedeftiriο 
Nivel secundar superior


	Instituţie nouă, introdusă treptat începând cu anul şcolar 1997/1998, care înlocuieşte Techniki Epaggelmatiki Scholi şi o parte din Techniko Epaggelmatiko Lykeio. Această instituţie oferă învăţământ general, tehnic şi profesional, cu program complet, elevilor cu vârste cuprinse între 15 şi 17/18 ani. Pentru admitere este necesar un certificat obţinut în Gymnasio. Nu se organizează examen de admitere

	
	Techniko Epaggelmatiko Lykeio 
Nivel secundar superior


	Instituţie care oferă 3 ani de învăţământ cu program complet elevilor cu vârste cuprinse între 15 şi 18 ani. Pentru admitere este necesar un certificat obţinut în învăţământul secundar inferior Gymnasio. Nu se organizează examen de admitere.

	Polonia
	Egzamin wstępny do szkoły średniej

Nivel secundar inferior


	Examen de admitere obligatoriu, organizat la nivel naţional de către instituţiile de învăţământ secundar superior, cu număr limitat de locuri (exceptând şcolile profesionale de bază – szkoły zasdnicze), pentru selecţionarea elevilor în funcţie de cunoştinţele lor. Se adresează candidaţilor care au obţinut certificatul de sfârşit al învăţământului obligatoriu -Świadectwo ukończenia szkoły podstawowej. Examenul constă în probe scrise de poloneză şi matematică (unele instituţii pot să organizeze probe orale dintr-o materie din specialitatea aleasă de elev). Conţinutul este stabilit de autorităţile educative regionale.



	
	Liceum

Nivel secundar superior


	Instituţie care oferă 4 ani de învăţământ secundar superior elevilor cu vârste cuprinse între 15 şi 19 ani. Admiterea se bazează pe un examen organizat de către instituţie. 

	
	Liceum profilowane

Nivel secundar superior


	Instituţie introdusă din anul şcolar 2002/2003, care oferă 3 ani de învăţământ secundar superior elevilor cu vârste cuprinse între 16 şi 19 ani. Admiterea se bazează pe rezultatele obţinute la examenul final din Gimnazjum.

	
	Liceum uzupełniające

Nivel secundar superior


	Instituţie introdusă din anul şcolar 2004/2005, care oferă 2 ani de învăţământ pregătitor pentru examenul egzamin dojrzałości. Admiterea se bazează pe terminarea Szkoła zawodowa.

	
	Szkoła zasadnicza

Nivel secundar superior


	Instituţie care oferă 3 ani de învăţământ profesional de bază, cu program complet, elevilor cu vârste cuprinse între 15 şi    18 ani. Admiterea se face pe baza terminării Szkoła podstawowa

	
	Szkoła zawodowa

Nivel secundar superior


	Instituţie nouă, introdusă din anul şcolar 2002/2003, care oferă 2 ani de învăţământ secundar superior profesional, elevilor cu vârste cuprinse între 16 şi 18 ani. Admiterea se face pe baza terminării cursurilor din Gimnazjum.

	
	Technikum zawodowe

Nivel secundar superior


	Instituţie care oferă 5 ani de învăţământ general şi tehnic, cu program complet, elevilor cu vârste cuprinse între 15 şi 20 de ani. Admiterea se face pe baza unui examen de intrare.

	Ungaria
	Felvételi vizsga

Nivel secundar inferior/Secundar superior


	Examen de admitere, elaborat şi organizat de instituţiile de învăţământ secundar superior, general şi profesional, pentru selectarea elevilor în funcţie de aptitudinile şi cunoştinţele lor. Comportă probe scrise din limba maternă, matematică (în mod excepţional din istorie şi literatură) şi din materia de specialitate aleasă de elev şi probe orale dintr-o materie la alegere.

	
	Szakiskola

Nivel secundar superior


	Instituţie care oferă 1-2 ani de învăţământ profesional, cu program complet sau redus, într-un singur ciclu, elevilor cu vârste cuprinse între 14 şi 16 ani. Nu există cerinţe de admitere.

	
	Szakmunkásképzö iskola

Nivel secundar superior


	Instituţie care oferă 3 ani de învăţământ profesional, cu program complet, elevilor cu vârste cuprinse între 14 şi 17 ani. Nu se susţine un examen de admitere, dar candidaţii trebuie să efectueze un control medical.

	
	Technikum

Nivel secundar superior


	Instituţie care oferă 5 ani de învăţământ general şi profesional, cu program complet, elevilor cu vârste cuprinse între 14 şi 19 ani. Admiterea se face în urma unui examen felvételi vizsga.

	Austria
	Allgemeinbildende höhere Schule

Nivel secundar inferior/Secundar superior


	Instituţie care oferă 8 ani de învăţământ general, cu program complet, elevilor cu vârsta cuprinsă între 10 şi 18 ani. Admiterea se bazează pe reuşita în cadrul nivelului primar (pe o recomandare din partea şcolii primare sau pe un examen de admitere). Admiterea în sistemul dual presupune absolvirea învăţământului obligatoriu (9 ani de şcolarizare). Admiterea în ciclul superior al Allgemeinbildende höhere Schule se bazează pe absolvirea ciclului inferior. Terminarea cu succes a Hauptschule le oferă elevilor posibilitatea să intre la Oberstufenrealgymnasium (o formă specială de ciclu superior). Dacă nu sunt atinse anumite niveluri la anumite discipline, este necesară susţinerea unui examen de admitere. 

	
	Berufsbildende höhere Schule

Nivel secundar superior


	Instituţie care oferă 5 ani de învăţământ general, tehnic sau profesional, cu program complet, elevilor cu vârste cuprinse între 14 şi 19 ani. Admiterea se bazează pe situaţia şcolară la terminarea celor 4 ani de învăţământ secundar inferior. Elevii de la  Hauptschule sau Allgemeinbildende höhere Schule (ciclul inferior) care nu au atins nivelul cerut trebuie să susţină un examen de admitere.

	
	Berufsbildende mittlere Schule

Nivel secundar superior


	Instituţie care oferă între 1 şi 4 ani de învăţământ cu program complet elevilor de 14 ani şi peste. Cursurile de un 1 sau 2 ani oferă formare profesională preliminară, reprezentând astfel o punte de trecere spre cursurile din sectorul sănătăţii şi serviciilor sociale, cursuri la care se poate participa de la o vârstă mai mare. Admiterea se bazează pe situaţia şcolară la terminarea celor 4 ani de învăţământ secundar inferior; elevii de la Hauptschule sau Allgemeinbildende höhere Schule (ciclul inferior), care doresc să se înscrie şi nu au atins nivelul cerut, trebuie să susţină un examen de admitere.

	Letonia
	Arodģimnāzija

Nivel secundar superior


	Instituţie care oferă 4 ani de învăţământ cu program complet elevilor cu vârste cuprinse între 16 şi 20 de ani. Admiterea se bazează pe absolvirea cu succes a Pamatskola. Oferă învăţământ secundar superior general şi profesional într-un singur ciclu. Procedurile de admitere pot include şi examene de intrare. În anumite domenii de specializare există cerinţe suplimentare de admitere legate de sănătate sau de vârsta minimă necesară.

	
	Vidusskola

Nivel secundar superior 


	Instituţie care oferă 3 ani de învăţământ cu program complet sau redus elevilor cu vârste cuprinse între 16 şi 19 ani (există şi cursuri serale). Admiterea se face pe baza terminării Pamatskola. Instituţia poate organiza un examen de admitere.

	Germania
	Berufliches Gymnasium

Nivel secundar superior


	Instituţie care oferă 3 ani de învăţământ cu program complet elevilor cu vârste cuprinse între 16 şi 19 ani. Pentru admitere elevii trebuie să deţină Realschulabschluss, care corespunde cerinţelor de admitere în Gymnasiale Oberstufe sau o diplomă echivalentă. 

	
	Berufsfachschule

Nivel secundar superior


	Instituţie care oferă până la 3 ani de învăţământ cu program complet elevilor cu vârste cuprinse între 15/16 şi 18/19 ani. Pentru admitere elevii trebuie să deţină Hauptschulabschluss sau Mittlerer Schulabschluss/Realschulabschluss, în funcţie de obiectivele pregătirii

	
	Gymnasium

Nivel secundar inferior/secundar superior


	În cele mai multe dintre landuri, instituţia oferă 9 ani de învăţământ general intensiv, cu program complet, elevilor cu vârste cuprinse între 10 şi 19 ani. Gymnasium standard acoperă anii 5-13 (sau anii 7-13 care urmează celor 6 ani de învăţământ primar sau de Orientierungsstufe, indiferent de tipul şcolii) cu un parcurs continuu de învăţământ pentru nivelurile secundar inferior şi secundar superior. În anumite landuri, această instituţie oferă doar 8 ani de învăţământ. Procedurile de admitere variază în funcţie de land şi depind de rezultatele şcolare din Grundschule. Grundschule dă un aviz care fie are rolul hotărâtor în alegerea tipului de şcoală secundară pe care o va urma elevul, fie orientează deciziile privind viitoarea carieră şcolară a elevului. Decizia finală este luată fie de părinţi, fie de şcoală sau de autoritatea de supraveghere şcolară. Nivelul superior (Gymnasiale Oberstufe) începe în jurul vârstei de 16 ani (anul 10 sau 11). Pentru a trece de la nivelul învăţământului secundar inferior la nivelul secundar superior, elevii trebuie să fi absolvit cu succes învăţământul secundar inferior, obţinând astfel dreptul de a-şi continua studiile în Gymnasiale Oberstufe. Totuşi, o calificare de intrare cerută pentru transferul către Gymnasiale Oberstufe poate fi obţinută prin intermediul Mittlerer Schulabschluss (dacă este atins un anumit nivel de performanţă) sau prin intermediul diplomelor obţinute într-o instituţie de nivel profesional. În timpul fazei de calificare (anul 12/13) elevii trebuie să studieze anumite discipline sau combinaţii de discipline, având largi posibilităţi de specializare individuală şi dispunând de o vastă paletă de discipline.

	Belgia
	Athénée

(Comunitatea franceză)

Nivel secundar inferior/secundar superior


	Instituţie care oferă 6 ani sau ultimii 4 ani de învăţământ secundar general, tehnic sau profesional, cu program complet, elevilor cu vârste cuprinse între 12/14 şi 18 ani. Admiterea elevilor care nu au obţinut un certificat d’études de base la sfârşitul  École primaire trebuie aprobată sau se poate face printr-o classe d'accueil intermediară.

	
	Atheneum

(Comunitatea flamandă)
Nivel secundar inferior/secundar superior


	Instituţie care oferă 4-6 ani de învăţământ secundar superior general, profesional, tehnic sau artistic, cu program complet, elevilor cu vârste cuprinse între 12/14 şi 18 ani. Admiterea se bazează pe certificatul de absolvire a învăţământului de bază (getuigschrift basisonderwijs). Elevii care au terminat al 6-lea an de Lagere School şi care nu posedă un certificat de absolvire a învăţământului de bază pot intra în clasa I A a primului ciclu al învăţământului secundar, cu aprobarea consiliului de admitere, şi primesc un certificat de absolvire a şcolii primare după un an. Elevii de 12 ani care nu au terminat clasa a 6-a a învăţământului primar pot intra în clasa I B a primului ciclu al învăţământului secundar şi obţin un certificat după un an.

	
	Technisch Atheneum

(Comunitatea flamandă)

Nivel secundar inferior/secundar superior


	Instituţie care oferă 4-6 ani de învăţământ profesional, tehnic şi/sau artistic, cu program complet, elevilor cu vârste cuprinse între 12 sau 14 şi 18 ani. Admiterea se face pe baza certificatului de absolvire a învăţământului primar (getuigschrift basisonderwijs). Elevii care au terminat al şaselea an al Lagere School şi care nu deţin certificatul de absolvire a învăţământului primar pot intra în prima clasă A a primului an de învăţământ secundar cu aprobarea consiliului de admitere şi pot obţine certificatul de absolvire a învăţământului primar după primul an. De asemenea, elevii cu vârsta de 12 ani care nu au terminat clasa a şasea a şcolii primare pot intra în prima clasă B a primului an de învăţământ secundar şi pot primi un certificat după un an.

	Portugalia
	Escola secundária

Nivel secundar superior


	Instituţie care oferă 3 ani de învăţământ general, tehnic sau tehnologic, cu program complet, elevilor cu vârste cuprinse între 14/15 şi 17/18 ani. Admiterea se bazează pe absolvirea cu succes a celui de-al treilea ciclu al învăţământului de bază.

	Bulgaria
	Gimnazia 
Nivel secundar superior


	Instituţie care oferă între 3 şi 4 ani de învăţământ cu program complet elevilor cu vârste cuprinse între 15 şi 18/19 ani. Admiterea se bazează pe absolvirea cu succes a învăţământului secundar inferior.

	
	Profilirana gimnazia 
Nivel secundar superior


	Instituţie care oferă 4-5 ani de învăţământ cu program complet elevilor cu vârste cuprinse între 14/15 şi 19 ani. Admiterea se bazează pe absolvirea clasei 7/8 a învăţământului secundar inferior şi a unui examen de intrare, al cărui conţinut depinde de specializarea aleasă

	
	Sredno obchtoobrazovatelno utchilishte

Nivel primar/secundar inferior/secundar superior


	Instituţie care oferă 11/12 ani de învăţământ cu program complet elevilor cu vârste cuprinse între 6/7 şi 18/19 ani sau 8/9 ani de învăţământ cu program complet elevilor cu vârste cuprinse între 10 şi 18/19 ani. Admiterea se face pe baza vârstei şi a unui test de aptitudini, organizat de o comisie medicală şi de învăţământ, în colaborare cu consiliul municipal sau directorul şcolii. 

	
	Sredno professionalno-technitchesko utchilishte

Nivel secundar superior


	Instituţie care oferă 3 ani de învăţământ secundar superior general şi profesional/tehnic, cu program complet, elevilor cu vârste cuprinse între 15 şi 18 ani. Admiterea se face pe baza certificatului de absolvire a învăţământului secundar inferior svidetelstvo za osnovno obrazovanie.

	
	Technikum 
Nivel secundar superior


	Instituţie care oferă 4/5 ani de învăţământ general şi profesional/tehnic, cu program complet, elevilor cu vârste cuprinse între 14/15 şi 19 ani. Admiterea se face pe baza terminării clasei 7/8 a invăţământului secundar inferior şi a unui examen de intrare

	Lituania
	Gimnazija

Nivel secundar inferior/secundar superior


	Instituţie care oferă 4 ani de învăţământ secundar general, cu program complet, elevilor cu vârste cuprinse între 14/15 şi 18/19 ani. Ea oferă un nivel de învăţământ mai avansat decât alte instituţii de învăţământ secundar elevilor înclinaţi către studii academice. Admiterea se bazează pe rezultatele satisfăcătoare obţinute la disciplinele studiate în anul care precede gimnazija. Dacă există o concurenţă mare, admiterea se face în funcţie de criteriile stabilite de către şcoli, care vizează în general performanţa, maturitatea şi motivaţia.

	
	Vidurinė mokykla

Nivel secundar superior


	Instituţie care oferă 2 ani de învăţământ secundar superior general, cu program complet, elevilor cu vârste cuprinse între 16/17 şi 18/19 ani. Admiterea se face pe baza terminării Pagrindinė mokykla şi a certificatului pagrindinės mokyklos baigimo pažymėjimas. 

	Slovenia
	Gimnazija

Nivel secundar superior


	Instituţie care oferă 4 ani de învăţământ secundar superior general, cu program complet sau redus, într-un singur ciclu, elevilor cu vârste cuprinse între 15 şi 19 ani. Este organizată ca o instituţie separată sau poate fi o parte a Šolski center. Admiterea se bazează pe absolvirea cu succes a Osnovna šola. În plus, cursurile umetniška gimnazija necesită un test de aptitudini artistice speciale ca cerinţă pentru admitere. Dacă există o concurenţă mare, selecţia se bazează pe rezultatele la examenul final şi la anumite discipline din ultimii ani ai Osnovna šola.

	
	Srednja strokovna šola

Nivel secundar superior


	Instituţie care oferă 4 ani de învăţământ tehnic secundar superior, cu program complet sau redus, elevilor cu vârste cuprinse între 15 şi 19 ani. Admiterea se face pe baza terminării Osnovna šola sau a unui curs profesional scurt. În plus, pentru unele cursuri, este necesar un test de aptitudini artistice speciale ca cerinţă de admitere. Dacă numărul candidaţilor depăşeşte numărul locurilor, selecţia se face pe baza rezultatelor obţinute la examenul final extern şi a celor corespunzătoare anumitor discipline din anii terminali ai Osnovna šola.

	Estonia
	Gümnaasium

Nivel secundar superior


	Instituţie pentru elevii cu vârste cuprinse între 16 şi 19 ani, care oferă 3 ani de învăţământ secundar superior general, cu program complet, într-un singur ciclu. Admiterea se bazează pe absolvirea cu succes a Põhikool, care se ataşează în general la gümnaasium.

	Suedia
	Gymnasieskola

Nivel secundar superior


	Instituţie care oferă 3 ani de învăţământ, cu program complet, elevilor cu vârste cuprinse între 16 şi 19 ani. Admiterea se bazează pe absolvirea cu succes a Grundskola. Pentru a fi admişi, elevii trebuie să obţină menţiunea "reuşit" la suedeză, engleză şi matematică. Elevii care nu au îndeplinit acest criteriu pot urma un program individual (în cadrul şcolii), cu scopul de a fi admişi mai târziu

	Danemarca
	Gymnasium

Nivel secundar superior


	Instituţie care oferă 3 ani de învăţământ cu program complet elevilor cu vârste cuprinse între 16/17 şi 19-20 de ani. Admiterea se bazează pe absolvirea cu succes al celui de-al 9-lea an de  Folkeskole şi pe recomandarea personalului didactic

	
	HF-kursus

Nivel secundar superior


	Instituţie care oferă 2 ani de învăţământ cu program complet elevilor cu vârste cuprinse între 17 şi 19 ani. Admiterea depinde de absolvirea celui de-al 10-lea an de Folkeskole sau de o diplomă echivalentă recunoscută oficial şi de recomandarea personalului didactic.

	Cehia
	Gymnázium

Nivel secundar inferior/secundar superior


	Instituţie care oferă între 4 şi 8 ani de învăţământ secundar inferior şi secundar superior, cu program complet sau redus (doar la nivelul secundar superior). Pentru a fi admişi, elevii trebuie să promoveze un examen organizat de către instituţie. Gymnázium de 4 ani oferă elevilor cu vârste cuprinse între 15 şi 19 ani doar învăţământ secundar superior.

	
	Střední odborná škola

Nivel secundar superior


	Instituţie care oferă 2-4 ani de învăţământ secundar superior tehnic, cu program complet sau redus, elevilor cu vârste cuprinse între 15 şi 19 ani. Admiterea se face pe baza terminării  Základní škola şi a unei proceduri de admitere, care cuprinde în general un examen de intrare organizat de către instituţie.



	
	Střední odborné učiliště

Nivel secundar superior


	Instituţie care oferă 2-4 ani de învăţământ secundar superior profesional, cu program complet sau redus, elevilor cu vârste cuprinse între 15 şi 19 ani. Admiterea se face pe baza terminării  Základní škola şi a unei proceduri de admitere, care poate conţine un examen de admitere organizat de către instituţie.

	Slovacia
	Gymnázium

Nivel secundar inferior/secundar superior


	Instituţie care oferă 4, 5 sau 8 ani de învăţământ general, secundar inferior şi secundar superior, cu program complet, elevilor cu vârste cuprinse între 10 şi 19 ani. Admiterea în instituţiile de 8 ani se bazează pe absolvirea cu succes a primului ciclu din Základná škola şi pe un test de admitere, organizat de către şcoală

	
	Stredná odborná škola

Nivel secundar superior/terţiar


	La nivelul secundar superior, aceste instituţii oferă   4 ani de învăţământ profesional specializat, cu program complet sau redus, elevilor cu vârste cuprinse între 15 şi 19 ani. Instituţiile cu orientare comercială oferă cursuri de 5 ani; altele oferă cursuri de      3 ani pentru fete (servicii, îngrijire şi economie casnică). Admiterea se face pe baza absolvirii Základná škola şi a unui examen de intrare organizat de către instituţie.

	
	Stredné odborné učilište

Nivel secundar superior


	Instituţie care oferă 3-4 ani de învăţământ secundar superior profesional, cu program complet, elevilor cu vârste cuprinse între 15 şi 18/19 ani. Admiterea se face pe baza reuşitei la Základná škola şi a unui test de intrare organizat de către instituţie.

	Spania
	Instituto de Educación Secundaria

Nivel secundar inferior/Secundar superior/Terţiar


	Instituţie care oferă până la 6 ani de învăţământ cu program complet sau redus elevilor cu vârste cuprinse între 12 şi 18 ani (uneori până la 20 de ani). Elevii care intră la 16 ani trebuie să deţină un certificat de absolvire a învăţământului secundar inferior. (Graduado en Educación Secundaria).

	Finlanda
	Lukio

Nivel secundar superior


	Instituţie care oferă 3 ani de învăţământ secundar superior elevilor cu vârsta cuprinsă între 16 şi 19 ani. Admiterea se bazează pe absolvirea învăţământului secundar inferior. Selecţia la admitere se face în funcţie de notele obţinute la diferite discipline.

	Luxemburg
	Lycée

Nivel secundar inferior/secundar superior


	Instituţie care oferă 7 ani de învăţământ elevilor cu vârsta cuprinsă între 12 şi 19 ani. Admiterea se bazează pe recomandările profesorilor de la École primaire.

	
	Lycée technique

Nivel secundar inferior/secundar superior


	Instituţie care oferă minim 7 ani de învăţământ tehnic şi profesional elevilor cu vârste cuprinse între 12 şi 19 ani. Admiterea se bazează pe recomandările profesorilor de la École primaire.

	Irlanda
	Secondary school

Nivel secundar inferior/secundar superior


	Instituţie care oferă până la 6 ani de învăţământ cu program complet pentru elevi cu vârste cuprinse între 12 şi 18 ani. Admiterea se face la finalizarea Primary school.

	
	Vocational school

Nivel secundar inferior/secundar superior


	Instituţie care oferă până la 6 ani de învăţământ cu program complet elevilor cu vârste cuprinse între 12 şi 18 ani. Admiterea se face pe baza terminării Primary school.


	Regatul Unit
	Secondary school

Nivel secundar inferior/Secundar superior


	Instituţie care oferă de la 5 la 7 ani de învăţământ general, cu program complet, elevilor cu vârste cuprinse între  11 (sau 12/13) şi 16 sau 18 ani. În Anglia, grammar schools selectează elevii pe baza abilităţilor lor şi organizează, în general, examene de admitere. Şcoala începe la vârsta de 4 ani, când copilul este înscris în anul I. Primii 6 ani reprezintă nivelul primar şi se sfârşesc cu un examen naţional, după care copilul intră în nivelul secundar. Nivelul secundar are un ciclu inferior, reprezentat de anii 7, 8 şi 9 şi unul superior, reprezentat de anii 10 şi 11. După anul 9, se dau examene naţionale pentru admiterea în anul 10. În anii 10 şi 11, se dau examenele de finalizare a nivelului secundar, numite GCSE (General Certificate of Secondary Education). Aceste examene se dau la 8 materii, dintre care 5 obligatorii şi 3 la alegere.

În Irlanda de Nord, termenul post-primary este folosit pentru a descrie grammar schools (la care admiterea depinde de abilităţi) şi alte secondary schools. În Scoţia, termenul secondary schools desemnează instituţiile care oferă 4 sau 6 ani de învăţământ cu program complet elevilor cu vârste cuprinse între 12 şi 16 sau 18 ani. Elevii sunt admişi după absolvirea celor 7 ani ai Primary school. Noul sistem Higher Still de învăţământ secundar superior a fost introdus în 1999/2000. Sinonim: Comprehensive school.

Sinonim în Anglia şi Ţara Galilor: High school.

	Olanda
	Vwo

Nivel secundar inferior/secundar superior


	Instituţie care oferă 6 ani de pregătire generală continuă, elevilor cu vârste cuprinse între 12 şi 18 ani. Admiterea se face pe baza aptitudinilor şcolare determinate de recomandarea primită la finalizarea Basisschool (în urma unor teste naţionale standardizate).


ANEXA 2 - PROGRAME PRIN CARE SE ACORDĂ HRANĂ ŞCOLARILOR

	ŢARA
	DESCRIERE

	Austria


	Nu există niciun program privind acordarea mesei de prânz la şcoală. 

Copiii pot merge acasă în timpul pauzei pentru masa de prânz sau îşi pot aduce mâncare de acasă.

Familiilor nevoiaşe li se oferă diverse forme de sprijin individual din partea guvernului (de exemplu, pentru găzduire, alocaţii familiale etc.).

Dacă un copil merge la grădiniţă, părinţii trebuie să plătească o taxă lunară, calculată pe baza venitului lor. Dacă un copil stă întreaga zi, i se acordă masa de prânz, fără cheltuieli suplimentare faţă de taxa lunară.




	Belgia


	În Belgia, niciuna dintre instituţiile federale competente în materie de asistenţă socială nu are vreun program privind acordarea hranei în şcoli copiilor, în mod direct şi regulat. Totuşi, instituţiile federale competente (comunităţile) alocă mijloace financiare administraţiilor şcolilor. Acestea utilizează finanţările în mod autonom, într-o anumită măsură. Ele pot alege să utilizeze o parte din aceste mijloace financiare pentru a modifica preţul hranei servite şcolarilor.




	Bulgaria


	Programul Naţional pentru integrarea elevilor care au vârsta şcolară obligatorie şi Planul pentru o integrare mai bună a elevilor care au vârsta şcolară obligatorie au fost aprobate prin Hotărârea Consiliului de Miniştri nr. 82 din 9 februarie 2005.
Programul este implementat la nivel naţional, municipal şi şcolar şi cuprinde două module.

Cel de-al doilea modul - „Acordarea de mic-dejun şi lapte (ceai) fiecărui elev de la clasa întâi până la clasa a IV-a, ca şi copiilor din clasele pregătitoare” - creşte motivaţia copiilor de a merge la şcoală şi acordă sprijin părinţilor în asigurarea hranei copiilor.

Modificările aduse celui de-al doilea modul al programului au drept scop garantarea acordării de hrană sănătoasă copiilor, în funcţie de posibilităţile bugetului şi de atragerea efectivă de fonduri din schema europeană „Laptele în şcoli”.

Modificările efectuate sunt conforme cerinţelor Regulamentului Comisiei Europene nr. 2707/2000, care defineşte normele de aplicare a Regulamentului Consiliului nr. 1255/1999 privind alocarea de fonduri de către Uniunea Europeană pentru acordarea de lapte şi produse lactate şcolarilor.

Instituţiile responsabile cu aplicarea Programului sunt şcolile şi grădiniţele cu grupe pregătitoare, care au bugete delegate, iar pentru cele care nu au – municipalităţile, care îşi pot alege furnizorii.




	Cehia


	Baza legislativă pentru acordarea meselor în şcoli este asigurată de Legea educaţiei nr. 561/2004 şi Ordonanţa Ministerului Educaţiei, Tineretului şi Sportului nr. 107/2005 privind serviciul de catering şcoar. Această ordonanţă se aplică exclusiv şcolilor din învăţământul de stat.

Ordonanţa prevede faptul că au dreptul la două gustări şi la masa de prânz copiii din creşe, iar elevii din învăţământul primar şi secundar au dreptul la masa de prânz. Părinţii contribuie la plata preţului meselor.

Nu există programe speciale privind cateringul şcolar în cazul copiilor proveniţi din familii nevoiaşe. Părinţii acestora primesc alocaţii sociale lunare, care trebuie folosite pentru finanţarea nevoilor lor primare, inclusiv pentru finanţarea cateringului şcolar al copiilor. Dacă părinţii nu plătesc suma pentru cateringul şcolar, municipalităţile pot distribui această sumă în mod direct şcolilor şi pot reduce alocaţiile sociale ale părinţilor.  




	Danemarca


	În dreptul danez nu există nicio prevedere privind dreptul şcolarilor la masa de prânz. În Danemarca există o tradiţie îndelungată prin care şcolarii îşi aduc pachetul cu mâncare pregătită şi plătită de către părinţii lor.

Există, totuşi, Legea consolidată nr. 501 din 6 iunie 2007 privind facilităţile publice de îngrijire pe timp de zi, care se referă la copiii cu vârste cuprinse între 0 şi 6 ani. Municipalităţile pot să acorde masa de prânz copiilor. Dacă aleg să le acorde copiilor masa de prânz, trebuie să aloce fondurile necesare. Municipalităţile pot obliga părinţii să suporte plata a 25% din costul brut. 




	Estonia
	Conform Legii privind şcolile şi liceele, modificată în 2005 şi intrată în vigoare la 1 ianuarie 2006, elevilor de la clasa întâi până la clasa a noua li s-a garantat dreptul de a primi o masă de prânz în mod gratuit. Aceasta înseamnă că în prezent se acordă mese gratuite elevilor de la clasa întâi până la clasa a noua.

Sunt prevăzute subvenţii de la bugetul de stat pentru plata cheltuielilor legate de prânzul şcolar al elevilor din învăţământul obligatoriu pe timp de zi (alocaţia pentru prânzul şcolar).

Costul calculat al prânzului şcolar per elev şi procedura distribuirii alocaţiei pentru prânzul şcolar sunt reglementate de guvern.

Condiţiile şi procedura folosirii alocaţiei pentru prânzul şcolar sunt stabilite de consiliul municipalităţii rurale sau de consiliul local.

Pe lângă elevii de la clasa întâi până la clasa a noua, statul asigură, de asemenea, începând cu toamna anului 2006, o masă de prânz caldă, gratuită, elevilor sau studenţilor din instituţiile de învăţământ vocaţional.

Legea privind instituţiile de învăţământ vocaţional §31 - Plata cheltuielilor legate de prânzul şcolar al elevilor:

„(1) Se acordă subvenţii de la bugetul de stat pentru plata cheltuielilor legate de prânzul şcolar al elevilor care urmează cursurile unei instituţii de învăţământ secundar vocaţional (denumită în continuare alocaţie pentru prânzul şcolar).

(2) Alocaţia pentru prânzul şcolar se calculează în funcţie de numărul elevilor care urmează cursurile instituţiei de învăţământ secundar vocaţional şi de costul calculat al prânzului şcolar per elev.

(3) Costul calculat al prânzului şcolar per elev şi procedura acordării alocaţiei pentru prânzul şcolar sunt reglemetate de guvern.

(4) Condiţiile şi procedura folosirii alocaţiei pentru prânzul şcolar se stabilesc, în cazul unei şcoli de stat, de către ministerul de resort, în cazul unei şcoli municipale, de către consiliul municipalităţii rurale sau de către consiliul local, iar în cazul unei şcoli private de către managerul şcolii.”

Totuşi, autorităţile locale au diferite sisteme de asistenţă socială acordată copiilor proveniţi din familiile nevoiaşe, care urmează cursurile unui liceu sau ale unei instituţii preşcolare. De exemplu, Consiliul oraşului Talinn a reglementat în 2004 „Procedura de finanţare pentru plata cheltuielilor de catering în instituţiile preşcolare şi şcolile municipale ale oraşului Talinn”. Conform procedurii menţionate, alocaţia de catering reprezintă plata cheltuielilor legate de catering pe copil sau elev, suportată în proporţie de până la 100% din bugetul oraşului Talinn, din fondurile alocate în acest scop.

De dreptul de a primi alocaţia de catering beneficiază şi:

· copiii proveniţi din familii nevoiaşe, care urmează cursuri sau studiază la instituţiile educaţionale, dacă oraşul Talinn este înscris în registrul populaţiei ca reşedinţă a copilului şi a părinţilor săi, ori a persoanei care înlocuieşte părintele sau părinţii şi venitul familial net per capita este mai mic de 1500 de coroane
 pe lună;

· copiii internaţi în cămine.




	Finlanda


	Învăţământul primar din Finlanda este gratuit, iar acest fapt se referă şi la cateringul şcolar. Conform secţiunii 31 din Legea privind învăţământul primar
, copilul care urmează cursurile unei instituţii de învăţământ primar primeşte o masă echilibrată, organizată în mod corespunzător şi supravegheată în fiecare zi de şcoală. 

Elevii din licee şi din şcolile aparţinând învăţământului vocaţional au dreptul la o masă gratuită în fiecare zi de şcoală.

Cateringul şcolar gratuit şi obligatoriu are o tradiţie îndelungată în Finlanda, care a fost prima ţară din lume care a început să acorde mese gratuite în şcoli, începând din 1948. Conform programei naţionale de bază pentru învăţământul primar, cateringul şcolar reprezintă o secţiune din programa de bază a învăţământului primar şi este legat de bunăstarea elevului. 

Responsabilitatea pentru finanţarea educaţiei, inclusiv a cateringului şcolar, se împarte între guvern şi furnizorii locali de educaţie – municipalităţi, federaţii de municipalităţi sau societăţi private şi fundaţii. Dimensiunea finanţării guvernamentale obligatorii se calculează conform costului unitar stabilit anual de către Ministerul Educaţiei (EUR/elev). Totuşi, municipalitatea sau alt furnizor de educaţie hotărăşte în mod independent alocarea mijloacelor financiare, fără a le fi impuse de către guvern metodele de calcul
.




	Franţa


	Alimentaţia şcolară oferită elevilor din învăţământul public este de competenţa colectivităţilor teritoriale: comunele pentru elevii din grădiniţe şi din şcolile elementare, departamentele pentru elevii din colegii, regiunile pentru elevii din licee.

Decretul nr. 2006-753 din 29 iunie 2006 prevede că preţurile sunt stabilite de către colectivitatea competentă şi precizează că acestea „nu pot fi superioare costului per beneficiar, rezultat din cheltuielile suportate cu titlu de serviciu de alimentaţie, în urma deducerii subvenţiilor de orice natură, înţelese în timpul aplicării unei modificări”.

Majoritatea colectivităţilor teritoriale practică, de fapt, tarife diferenţiate, care variază în funcţie de mai multe criterii, cum ar fi veniturile părinţilor, faptul că mama are sau nu un loc de muncă etc. Anumite comune au instituit gratuitatea cantinelor şcolare.

Bugetul de stat nu contribuie în mod direct la finanţarea alimentaţiei şcolare, dar comunele primesc dotări generale de funcţionare pentru serviciile publice de care răspund. În ceea ce priveşte calitatea hranei servite elevilor, Circulara interministerială nr. 2001-118 din 25 iunie 2001
 prevede recomandări privind compoziţia hranei servite în alimentaţia şcolară şi securitatea alimentelor.  


	Germania


	În Germania, domeniul educaţiei este de competenţa landurilor. Acordarea hranei în şcoli variază în diferite landuri, în funcţie de sistemul şcolar specific landului respectiv. În şcolile cu învăţământ de zi se asigură masa de prânz. 

Unele landuri
 au programe prin care acordă copiilor proveniţi din familii nevoiaşe sau ai căror părinţi trăiesc din asistenţă socială posibilitatea de a lua prânzul la şcoală, la un preţ redus. Aceste programe sunt finanţate de landuri, uneori în cooperare cu municipalităţile. 

Totuşi, există o tendinţă de a nu mai acorda ajutoare pentru masa de prânz copiilor proveniţi din familiile nevoiaşe şi de a lua în considerare nevoile speciale ale familiilor cu copii, prevăzute în reglementările privind cuantumul necesar pentru alocaţia de bunăstare. În acest context, în mai 2008,  Bundesrat-ul a adoptat o Hotărâre prin care a cerut guvernului federal să adapteze alocaţiile standard pentru copii şi să se asigure că acestea acoperă şi nevoile speciale ale copiilor în privinţa meselor acordate în şcolile cu învăţământ de zi sau în centrele de îngrijire pe timp de zi.




	Grecia


	Statul nu distribuie hrană în cadrul activităţii şcolilor. 

Împărţirea hranei se realizează în general de Biserică, în cadrul activităţilor sale cu organizaţiile care îi aparţin şi, în anumite cazuri, prin fundaţiile pe care le controlează.

Există o multitudine de organizaţii nonguvernamentale care se ocupă cu diverse activităţi, printre care şi cu distribuirea hranei, nu numai tinerilor, ci şi şomerilor, persoanelor emigrate şi altor categorii de persoane defavorizate. De asemenea, primăriile, în special cele din marile oraşe, ajută diverse categorii de persoane.


	Italia


	Hrana acordată şcolarilor este un serviciu general, funcţional în timpul programului şcolar. Copii cu o situaţie financiară precară nu trebuie să plătească un astfel de serviciu, dacă părinţii lor prezintă la birourile serviciilor sociale comunale documentaţia privind venitul minim, după formula ISEE
. Ei au dreptul la o scutire totală sau parţială, prin modalitatea bonusurilor gratuite acordate direct copiilor, care sunt semnalate şi responsabililor cu hrana şcolară. 

Sprijinul acordat copilului sărac se realizează în cadrul cel mai general al luptei împotriva sărăciei, de către instituţiile de asistenţă socială ale statului, regiunilor şi comunelor. 


	Letonia
	Programul de catering şcolar a fost prevăzut în reglementările guvernului privind procedura de finanţare a cateringului elevilor din învăţământul primar.

Conform reglementărilor menţionate, a fost alocată autorităţilor locale de la bugetul naţional suma de 0,80 LVL
 per elev pe zi, pentru programele de catering din şcolile din învăţământul primar, aflate pe teritoriul respectivei autorităţi locale, indiferent de statutul acestora.

Regulamentele mai stabilesc următoarele: dacă cheltuilelile de catering dintr-o instituţie de învăţământ primar depăşesc suma alocată din fondurile de la bugetul naţional, finanţarea de la stat trebuie utilizată pentru cumpărarea produselor alimentare. 

Fondurile de la bugetul naţional pentru programele de catering şcolar sunt alocate autorităţilor locale de către Ministerul Copiilor şi Afacerilor Familiale. La rândul lor, autorităţile locale trimit ministerului rapoarte privind folosirea acestor fonduri. Supravegherea oficială a calităţii meselor este atribuţia Serviciului pentru alimentaţie şi Serviciului veterinar.

Acordarea de mese de prânz gratuite elevilor de clasa întâi şi, în cele din urmă, tuturor elevilor din învăţământul primar este o metodă de a acorda sprijin familiilor cu copii, fără a aloca bani în mod direct familiei, ci prin orientarea către nevoile copilului – prin alocarea pentru fiecare copil a 140 LVL pe an şi promovând astfel oportunităţi egale de dezvoltare tuturor copiilor, indiferent de situaţia materială a părinţilor lor.


	Lituania
	Legea privind asistenţa socială acordată elevilor
, adoptată pe 15 mai 2008 şi intrată în vigoare la 1 iulie 2008, stabileşte tipurile, cuantumul, procedura de acordare şi finanţarea asistenţei sociale acordate elevilor. Această lege se aplică elevilor care învaţă în şcolile generale, vocaţionale, în instituţiile preşcolare sau la orice alt furnizor de servicii educaţionale, cu excepţia unui profesor persoană fizică autorizată,  potrivit programei de învăţământ general (primar, secundar sau special) sau preşcolar. Potrivit acestei legi, mesele gratuite nu se acordă elevilor dacă părinţii sau tutorii lor sunt scutiţi de plata unei taxe pentru mesele şcolare acordate copiilor. 




	Olanda
	Statul nu acordă sprijin pentru acordarea hranei şcolarilor. Aceasta este atribuţia părinţilor. Ca excepţie, unele şcoli au propriile lor iniţiative.

Există o iniţiativă a Oficiului de informare în privinţa produselor de panificaţie, în cooperare cu Asociaţia brutarilor, prin care se prevede acordarea unui mic-dejun anual în şcoli.

Mai există şi o iniţiativă privată – „Copii în echilibru”
.

Cele mai multe iniţiative şi campanii urmăresc educarea părinţilor pentru a asigura mese bune copiilor lor. De exemplu, autorităţile locale din Rotterdam încearcă să promoveze acordarea micului-dejun şcolarilor.




	Polonia
	În Polonia, prin programul pe termen lung „Ajutorul de stat pentru acordarea de mese şcolarilor”,  851.917 elevi din învăţământul primar şi secundar au primit mese în 2007, potrivit datelor de la Ministerul Muncii şi Politicii Sociale.

În prezent, în Varşovia, există trei surse de finanţare a meselor acordate şcolarilor:

· de la centrele districtuale de ajutor social (fondurile autorităţilor locale) pentru copiii proveniţi din familiile incluse în programele de ajutor social;

· de la Oficiul Educaţiei (fondurile autorităţilor locale) pentru copiii calificaţi de către directorul şcolii sau de un profesor ca fiind malnutriţi;

· de la sponsori.




	Portugalia
	În Portugalia, Legea nr. 49 din 30 august 2005, modificată, a prevăzut principiile fundamentale ale sistemului educaţional. Articolele 6 şi 30 stabilesc subvenţionarea meselor şi acordarea de hrană gratuită atunci când este necesar.

Art. 10 şi următoarele din Legea nr. 35 din 25 ianuarie 1990 şi Ordinul Ministrului Educaţiei nr. 20956/2008 prevăd două forme de ajutor de hrană prin acţiunea socială la nivel şcolar:

1. Programul prin care se acordă lapte în şcoli, zilnic şi gratuit, elevilor de la clasa întâi până la clasa a noua. Acest program poate fi completat cu alte suplimente alimentare, în funcţie de nevoile de hrană ale elevilor. Pentru elevii din învăţământul secundar, consumul de lapte şi alte produse lactate este promovat printr-o vânzare non-profit. Şcoli şi grupe de şcoli sunt responsabile cu implementarea şi finanţarea programului; subvenţiile necesare sunt alocate de către direcţiile educaţionale regionale respective.

2. Programul pentru generalizarea meselor şcolare, subvenţionate sau gratuite, pentru copiii din învăţământul primar (clasele I-IV). În funcţie de venitul familial şi de nivelul alocaţiei familiale, elevii pot fi obligaţi să suporte costul total al mesei (la un preţ controlat), primesc o subvenţie de 50% sau primesc mese gratuite la sfârşitul nivelului. Municipalităţile sunt responsabile cu finanţarea acestui program. 

Ministerul Educaţiei, printr-un program-contract încheiat cu municipalităţile, alocă 50% din valoarea mesei elevilor din învăţământul primar (excluzând valoarea plătită de fiecare elev, acolo unde mesele nu sunt gratuite până la limita a 0,58 € per elev/masă). 

Elevii din ciclurile 2 şi 3, ca şi elevii de liceu pot continua să beneficieze de Acţiunea socială la nivel şcolar în proporţie de 50 sau 100%, dar în acest caz Ministerul Educaţiei nu acordă nicio subvenţie municipalităţilor, astfel încât ele trebuie să acorde integral alocaţia de hrană. În prezent, preţul meselor elevilor care nu au dreptul la o alocaţie de masă şi trebuie să suporte costul total al mesei este de 1,46€, la o cantină şcolară, şi de 1,08€, la bufetele şcolare.   

	Slovacia
	În Slovacia există câteva programe naţionale care includ îngrijirea  stării de sănătate a copiilor, precum şi hrana acordată acestora. Responsabile sunt Ministerul Sănătăţii, Ministerul Afacerilor Sociale şi Ministerul Educaţiei.

Ministerul Sănătăţii a adoptat Politica publică privind sănătatea în Slovacia, care se referă printre altele şi la hrana acordată copiilor.

Ministerul Educaţiei a adoptat în anul 2007 Programul privind dezvoltarea cantinelor şcolare şi hrana acordată în şcoli. Acesta tratează calitatea hranei şcolare, în special laptele, fructele şi legumele acordate grupurilor sociale de risc şi elevilor.

Există şi o Hotărâre a Guvernului slovac, din anul 2007, privind micul dejun constând în produse lactate, acordat copiilor din învăţământul preşcolar şi primar, prin care acestea se acordă gratuit, cheltuielile fiind suportate de la bugetul de stat.

Prin Programul nr. 278/2003, adoptat de guvern, Oficiul pentru comunitatea romă a beneficiat de resurse financiare pentru copii şi elevi şi a făcut posibilă acordarea de hrană în cantinele şcolare copiilor de etnie romă.

Ministerul Afacerilor Sociale, Muncii şi Familiei a adoptat în anul 2004 mai multe măsuri financiare de sprijin pentru şcolarii proveniţi dintr-un mediu social defavorizat. Acestea constau în sprijin financiar pentru hrană şi obiecte şcolare şi sunt finanţate din bugetul statului şi al municipalităţilor. Părinţii sunt obligaţi să plătească o sumă simbolică – de la 1 la 5 coroane pentru o masă.

De asemenea, începând din ianuarie 2006, se acordă sprijin financiar copiilor proveniţi din familiile cu venituri mai mici de 5130 coroane slovace (aproximativ 170 EUR).

Ajutorul financiar pentru un copil este de aproximativ 26 coroane slovace
 pe zi.


	Slovenia
	Legea privind mesele subvenţionate acordate elevilor din învăţământul secundar reglementează dreptul elevilor din învăţământul secundar, denumiţi beneficiari, la mese subvenţionate – mese zilnice calde, modalitatea de finanţare, criteriile şi procedurile de acordare a meselor zilnice calde.

 Conform art. 4, Ministerul Educaţiei reglementează plata sumelor corespunzătoare pentru subvenţionarea meselor calde zilnice din învăţământul secundar, în funcţie de cererile lunare, care indică numărul meselor calde consumate în mod justificat.

Ministerul Educaţiei adoptă prevederi prin care specifică  modalitatea şi procedura de subvenţionare a meselor acordate şcolarilor din învăţământul secundar, normele privind calculul şi plata ajutorului, păstrarea înregistrărilor şi rapoartelor, precum şi supravegherea muncii furnizorilor de mese subvenţionate acordate elevilor din învăţământul secundar. 


	Suedia
	Începând din 1998, autorităţile locale suedeze trebuie să ofere mese gratuite elevilor din învăţământul obligatoriu. Deşi legislaţia nu se aplică liceelor, majoritatea autorităţilor oferă un prânz gratuit şi elevilor acestora. Autorităţile locale sunt libere să stabilească un preţ pentru masa de prânz acordată în licee, iar 30 din cele 290 de autorităţi locale procedează astfel.

Autoritatea Alimentară Suedeză
, aflată sub supravegherea Guvernului, a elaborat ghiduri privind mesele şcolare pentru instituţiile preşcolare, instituţiile de învăţământ obligatoriu şi liceal. Îndrumările conţin recomandări privind dieta, legate de energia şi substanţele nutritive din prânzul şcolarilor de diferite vârste. Liniile directoare oferă un ghid de ansamblu şi fiecare autoritate locală poate decide şi planifica în detaliu modalitatea de promovare a obiceiurilor de alimentaţie sănătoasă. 




	Marea Britanie


	Finanţarea învăţământului din Marea Britanie se realizează de către guvern. Principala distincţie se face între finanţarea generală, efectuată de către autorităţile locale, şi fondurile speciale, care trebuie cheltuite într-un anumit domeniu. Astfel, finanţarea meselor acordate în şcoli se face de către guvernul central, dar autorităţile locale şi şcolile pot varia suma pe care o cheltuiesc. Cele mai multe fonduri pentru mesele şcolare sunt alocate de autorităţile locale şcolilor şi nu se specifică în buget. 

Există programe guvernamentale speciale şi o estimare a costului acordării de mese gratuite în şcoli. Şcolile individuale şi autorităţile locale pot oferi, de asemenea, mai mult decât minimul necesar, dar nu există mijloace de cuantificare.

Mese şcolare gratuite

Copiii ai căror părinţi au venituri reduse, primesc sprijin de la stat (ajutor de întreţinere, ajutor de şomaj ş.a.) sau intră sub incidenţa Legii privind imigraţia şi azilul (1999) au dreptul la mese şcolare gratuite
. Totodată copiii care au dreptul la indemnizaţii din partea statului sau aceia care frecventează învăţământul de zi, au dreptul la mese gratuite în cadrul şcolilor. Pentru obţinerea dreptului la mesele şcolare gratuite, părinţii trebuie să completeze un formular tip furnizat de către consiliile locale, urmând să-l depună completat şi alăturat unor documente justificative în cadrul şcolilor de care aparţin copii. 

În ianuarie 2008, 1,1 milioane de elevi din învăţământul primar şi secundar finanţat de stat au beneficiat de mese şcolare gratuite. Aceştia au reprezentat 14,5% din populaţia şcolară.

Şcolile şi autorităţile locale sunt responsabile cu sistemul acordării de mese şcolare gratuite, dar finanţarea se face în cele din urmă de către guvernul central. Deoarece responsabilitatea meselor şcolare aparţine fiecărei şcoli, nu există date privind cheltuielile reale. Acestea sunt estimate la aproximativ 320-340 milioane £ pe an. 

Programul-pilot privind masa şcolară gratuită

A fost aprobat un program-pilot, în valoare de 40 milioane £, desfăşurat pe doi ani, prin care se acordă mese gratuite tuturor elevilor din învăţământul primar din zonele defavorizate. Scopul este de a combate obezitatea şi de a îmbunătăţi standardele şi activitatea şcolară. Jumătate din finanţare se alocă de către guvernul central, iar restul de către autorităţile locale.

Schema privind fructele şi legumele acordate în şcoli

Prin această schemă se acordă tuturor copiilor cu vârste cuprinse între 4 şi 6 ani din şcolile finanţate de stat un fruct sau o legumă gratuită în fiecare zi. Întreaga finanţare se realizează de către guvernul central.

Alocaţia pentru prânzul şcolar

Guvernul central alocă autorităţilor locale 80 milioane £ pe an. Scopul acestei finanţări este de a menţine scăzut preţul unui prânz şcolar. Poate fi folosită pentru ingrediente, costuri legate de muncă sau pentru mici piese de echipament. Finanţarea se acordă autorităţilor locale în beneficiul copiilor care iau prânzul la şcoală.

Cluburile de mic-dejun

Guvernul a promis că fiecare elev va avea acces la servicii şcolare extinse, inclusiv cluburi de mic-dejun, începând cu 2010. Finanţarea a fost alocată, însă nu este prevăzută expres nicio sumă pentru acordarea de mic-dejunuri subvenţionate sau gratuite. Cluburile de mic-dejun pot cere ele însele finanţare de la şcoli, de la sectorul privat şi de la fundaţii.




ANEXA 3: TENDINŢE PRIVIND EDUCAŢIA ÎN EUROPA
• Începând cu anul 1980, s-a observat o tendinţă generală de creştere a duratei învăţământului obligatoriu în aproape toate sistemele de învăţământ, în vederea garantării achiziţiei de competenţe-cheie. În unele ţări, învăţământul obligatoriu începe cu un an mai devreme (chiar cu doi ani mai devreme în cazul Letoniei). La cealaltă extremitate, alte ţări au extins durata învăţământului obligatoriu cu un an sau doi, iar în Portugalia, în urma reformelor recente, cu trei ani.
• Copiii încep educaţia formală la o vârstă din ce în ce mai fragedă. În perioada 2000-2009, în medie europeană, ratele participării copiilor de 3 ani, 4 ani şi 5 ani la învăţământul preşcolar sau primar cu crescut cu 15,3%, respectiv 7% şi 6,3%, ajungând în jur de 77%, 90% şi 94% în 2009. Participarea copiilor în vârstă de 3 ani la învăţământul preşcolar a fost aproape generalizată în Belgia, Danemarca, Spania, Franţa şi Islanda în 2009, depăşind 95%. 

• La nivel de învăţământ secundar superior, există o distribuţie echilibrată a elevilor între programele de învăţământ general şi profesional. La nivel eurpean, între 2000 şi 2009, ponderea elevilor în învăţământul general ca procent din numărul total de elevi din învăţământul secundar superior a crescut cu 5,5 procente, ajungând la 50,4% în 2009. Acest lucru se explică parţial prin cerinţa de deţinere a unui certificat de învăţământ general mai degrabă decât un certificat profesional pentru a putea continua studiile la nivel universitar. Participarea băieţilor la învăţământul profesional a fost mai mare în aproape toate ţările europene. 
• În ciuda tendinţei generale de creştere a autonomiei şcolare în Europa, există încă diferenţe semnificative între ţări. În timp ce în jur de o treime dintre ţări garantează un grad înalt de autonomie şcolilor în ceea ce priveşte gestionarea resurselor financiare şi umane, într-un număr mic de ţări – Germania, Grecia, Franţa (învăţământ primar), Cipru, Luxemburg (învăţământ primar), Malta şi Turcia – şcolile au o libertate foarte limitată sau deloc în această privinţă. 

• Şcolile din anumite zone par să aibă mai multă autonomie decât altele. Şcolile au în general mai multă autonomie pentru gestionarea cheltuielilor operaţionale decât pentru cheltuielile capitale, iar deciziile legate de managementul personalului didactic sunt luate de obicei la nivel de şcoală, în timp ce deciziile legate de ocuparea postului de director sunt deseori sub controlul unei autorităţi în domeniul educaţiei de la un nivel superior. 

• Procesul de admitere în şcoli devine din ce în ce mai flexibil. În timp ce elevii ce frecventează şcolile publice sunt în general repartizaţi în anumite şcoli, într-un număr tot mai mare de ţări, părinţii pot solicita o şcoală alternativă, fie la începutul procesului de admitere, fie atunci când şcoala propusă a atins capacitatea maximă de şcolarizare. 

• Curriculumul comun, obligatoriu, este definit la nivel central în toate ţările, fie sub forma conţinuturilor de bază, fie ca obiective care trebuie să fie îndeplinite. Totuşi, şcolile se bucură de mult mai multă libertate în ceea ce priveşte activităţile educaţionale de zi cu zi, cum ar fi alegerea metodelor didactice şi a manualelor, gruparea elevilor pentru activităţile de învăţare şi organizarea evaluării interne. În cadrul şcolilor, cadrele didactice sunt implicate mai mult în luarea deciziilor privind metodele didactice, stabilirea criteriilor de evaluare internă şi alegerea manualelor decât în deciziile legate de gruparea elevilor. 

• Există o creştere a autonomiei şcolilor cu privire la distribuţia timpului anual de predare între discipline. În multe ţări, recomandările oficiale cu privire la timpul de predare prevăd o perioadă mai scurtă de învăţare la începutul învăţământului primar (în general pentru primii doi ani), apoi numărul de ore creşte constant pe durata învăţământului obligatoriu, cu o creştere semnificativă în ultimele etape ale învăţământului secundar. 

• O creştere a autonomiei instituţionale se poate observa şi în învăţământul superior cu privire la managementul personalului academic. Cu toate acestea, autorităţile centrale din marea majoritate a ţărilor sunt încă responsabile de definirea categoriilor de personal şi a calificărilor aferente, precum şi a nivelurilor salariale de bază. În doisprezece ţări sau regiuni, aceste elemente sunt stabilite în comun la nivel central şi instituţional. Instituţiile sunt responsabile aproape în totalitate de evaluarea şi promovarea personalului academic. 

• Autorităţile centrale sau regionale îşi împart puterea cu instituţiile de învăţământ superior în ceea ce priveşte stabilirea numărului de locuri în învăţământul superior şi, în multe ţări, instituţiile îşi stabilesc propriile proceduri de admitere. 

• În ultimii ani s-a acordat o mai mare importanţă atât evaluării şcolilor, cât şi evaluării cadrelor didactice. În marea majoritate a ţărilor, şcolile sunt supuse unei evaluări externe, efectuată în general de către un inspectorat, şi unei evaluări interne, efectuată de personalul şcolii şi uneori şi de alţi membri ai comunităţii şcolare. Evaluarea individuală a cadrelor didactice a fost recent introdusă sau consolidată în câteva ţări (Belgia - comunitatea flamandă, Portugalia, Slovenia şi Liechtenstein), uneori în cadrul unui sistem general de evaluare a performanţelor pentru toate instituţiile publice. 

• Majoritatea ţărilor folosesc rezultatele elevilor la testele externe împreună cu date din procedurile de evaluare a şcolilor pentru a monitoriza performanţele sistemelor de învăţământ. Peste jumătate din ţările europene administrează elevilor teste naţionale care urmăresc în principal să monitorizeze performanţa şcolilor şi a sistemului de educaţie. 

• Rezultatele la testele naţionale pe şcoli nu sunt publicate de regulă în Europa, deşi acest lucru se întâmplă într-un număr mic de ţări, iar alte câteva lasă la latitudinea şcolilor decizia în această privinţă. În Belgia (comunitatea franceză), Spania şi Slovenia, documentele oficiale interzic clasarea şcolilor pe baza rezultatelor elevilor la testele naţionale. 

• O dată cu reformele Bologna din învăţământul superior, nivelul minim de calificare şi durata formării cadrelor didactice s-au modificat. În cele mai multe ţări, este acum necesară o diplomă de licenţă ca nivel minim de calificare pentru a deveni cadru didactic în învăţământul preşcolar sau echivalent. Pentru cei care vor să predea în învăţământul primar, nivelul minim de calificare a crescut, astfel că în nouă ţări este necesară o diplomă de master în acest scop, ceea ce presupune de regulă cinci ani de studiu. 

• Măsurile de sprijin pentru cadrele didactice debutante au devenit mai răspândite. Dacă în 2002/2003 doar 14 ţări ofereau asistenţă formală conform reglementărilor sau recomandărilor centrale, în 2010/2011, un număr de 21 de ţări au raportat că există recomandări centrale cu privire la măsurile de sprijin adresate cadrelor didactice debutante. Aceste măsuri includ, în special, discuţii periodice cu privire la progrese şi problemele întâmpinate şi asistenţă pentru planificarea lecţiilor şi evaluarea elevilor. În câteva ţări, şcolile au autonomie deplină să decidă ce tipuri de sprijin vor oferi. 

• Mulţi elevi din Europa învaţă în şcoli în care procesul didactic suferă din cauza lipsei de cadre didactice calificate în domeniul disciplinelor din trunchiul comun (limba de predare, matematică şi ştiinţe). În Germania, Olanda şi Turcia, procentele sunt ridicate nu numai la disciplinele din trunchiul comun, dar şi la alte discipline şcolare. 

• În multe ţări europene, majoritatea cadrelor didactice care lucrează în prezent aparţin grupelor de vârstă cele mai înaintate (40-49 ani şi peste 50 de ani). În Germania, Italia şi Suedia, aproape jumătate dintre toate cadrele didactice din învăţământul primar au peste 50 de ani; la nivel de învăţământ secundar, aceasta este cea mai numeroasă grupă de vârstă în aproape toate ţările. Această situaţie ar putea acutiza lipsa de personal, fiind nevoie prin urmare de mai multe cadre didactice calificate. 

• Deşi vârsta oficială de ieşire la pensie şi/sau vârsta minimă de pensionare cu drepturi depline a crescut începând din 2001/2002 în aproximativ o treime din toate ţările europene, majoritatea cadrelor didactice se retrag din profesie imediat ce devin eligibile. Totuşi, în Danemarca, Germania, Italia, Cipru, Polonia, Finlanda, Suedia şi Norvegia; în Republica Cehă, Estonia, Letonia şi Slovenia, peste 5% dintre cadrele didactice continuă să lucreze şi după ce au depăşit vârsta oficială de pensionare. 

• La nivel de învăţământ superior, s-a înregistrat o scădere semnificativă a proporţiei absolvenţilor în domeniul educaţiei şi formării. Sunt afectate în special unele ţări, Portugalia (-6,7%), Islanda (-6%), Ungaria (-5,2%) şi Belgia (-4,5%). Astfel de reduceri pot genera şi mai multe probleme în ceea ce priveşte numărul de cadre didactice calificate disponibile în viitor. 

• În toate ţările europene, salariile cadrelor didactice au crescut în ultimul deceniu, dar aceste creşteri nu au fost întotdeauna suficiente pentru a menţine puterea de cumpărare a cadrelor didactice. În unele cazuri, creşterile salariale din cursul ultimilor zece ani au fost de peste 40%. Totuşi, creşterea absolută a salariilor nu reprezintă întotdeauna o creştere reală dacă cheltuielile cresc şi mai repede. 

• Chiar dacă numărul total de ore de lucru nu s-a modificat în ultimii ani, numărul mediu de ore pe care cadrele didactice trebuie să le petreacă predând a crescut de la 18-20 de ore pe săptămână în 2006/2007 la 19-23 de ore pe săptămână în 2010/2011. 

• Dezvoltarea profesională continuă a dobândit mai multă importanţă în ultimii ani. Dacă în 2002/2003, participarea cadrelor didactice la activităţi de dezvoltare profesională continuă era opţională în aproximativ jumătate din ţările europene, acest lucru este considerat acum o datorie profesională în 26 de ţări sau regiuni. În Spania, Franţa, Lituania şi Slovenia, participarea la dezvoltarea profesională continuă este o condiţie pentru avansarea în carieră şi creşterea salariului. 

• Cheltuielile pe elev/student cresc de asemenea o dată cu nivelul de educaţie. În UE, costul anual mediu pe elev în învăţământul secundar este mai mare decât în învăţământul primar. Costul mediu pe student în învăţământul superior în UE era aproape de două ori mai mare decât în învăţământul primar (9 424 euro). 

• Finanţarea privată a educaţiei rămâne redusă. Dat fiind că majoritatea elevilor/studenţilor frecventează şcoli publice, proporţia finanţării private în cele mai multe ţări este determinată în mare măsură de politicile de finanţare a şcolarizării preşcolare cu orientare educaţională şi a educaţiei terţiare, adică dacă preşcolarii şi studenţii plătesc taxe şi, dacă da, nivelul acestor taxe. 

• Învăţământul preşcolar neobligatoriu este din ce în ce mai mult gratuit. Acest lucru facilitează în mod clar accesul la învăţământ preşcolar pentru toţi copiii şi în special pentru cei care provin din familii cu venituri reduse. De asemenea, ţările ajustează deseori taxele plătite în învăţământul preşcolar neobligatoriu în funcţie de venitul familiei şi de alte criterii. Toate aceste măsuri pot oferi o explicaţie cu privire la creşterea participării la educaţie la acest nivel.

• În medie, ţările din Uniunea Europeană alocă 6,4% din cheltuielile publice totale susţinerii directe a sectorului public la toate nivelurile de educaţie. În plus, alocaţiile familiale şi reducerile de impozit sunt metode larg utilizate pentru sprijinirea familiilor cu copii de vârstă şcolară. 
� � HYPERLINK "http://eacea.ec.europa.eu/education/eurydice/" �http://eacea.ec.europa.eu/education/eurydice/� 


� Glosarul European al Educaţiei, vol. 1 – Examene, diplome şi titluri: � HYPERLINK "http://eacea.ec.europa.eu/ressources/eurydice/pdf/0_integral/072RO.pdf" ��http://eacea.ec.europa.eu/ressources/eurydice/pdf/0_integral/072RO.pdf�


� Durata învăţământului obligatoriu este de 9 ani, de la 7 ani până la 16 ani. Dacă părinţii doresc, un copil poate să înceapă şcoala cu un an mai devreme, la vârsta de 6 ani. Învăţământul obligatoriu este organizat într-o singură structură (Grundskola). Aproape toţi elevii din învăţământul obligatoriu (98 %) îşi continuă studiile la una din şcolile de învăţământ secundar superior (cu durata de 3 ani) care oferă 17 programe stabilite la nivel naţional, care urmăresc să ofere un învăţământ teoretic cu o arie largă de acoperire, iar 13 dintre acestea având mai mult o orientare profesională. 


� Învăţământul este obligatoriu de la vârsta de 6 ani până la 16 ani şi cuprinde învăţământul primar (école élémentaire – elevi cu vârsta între 6 şi 11 ani), învăţământul secundar inferior (collège – elevi cu vârsta între 11 şi 15 ani) şi primul an de învăţământ secundar superior (lycée). Sfârşitul învăţământului obligatoriu reprezintă un moment cheie în ceea ce priveşte orientarea. Elevii au posibilitatea de a-şi continua studiile în învăţământul general sau tehnic într-un liceu sau în învăţământul general şi profesional la zi într-un liceu profesional. Părinţii (sau elevii dacă au vârsta potrivită) aleg opţiunile pentru clasa superioară, dar orientarea este aleasă la cererea familiei. Acest lucru este discutat de consiliul profesoral pentru a pregăti decizia directorului şcolii, care poate fi contestată în caz de dezacord. 


� Învăţământul este obligatoriu de la vârsta de 6 ani până la 15 ani. Învăţământul obligatoriu se desfăşoară în şcoli de învăţământ de bază (základni škola) şi este organizat într-o singură structură. Elevii rămân în acelaşi sistem de educaţie şi nu schimbă şcolile. Unii elevi cu rezultate şcolare bune pot intra (printr-un examen de admitere) la gymnázium (învăţământ secundar inferior) la vârsta de 11 ani. Sfârşitul învăţământului obligatoriu reprezintă un moment cheie în ceea ce priveşte orientarea. Elevii au posibilitatea de a-şi continua studiile în învăţământul secundar superior general sau profesional. Accesul depinde de îndeplinirea cerinţelor de admitere, ceea ce înseamnă de regulă rezultatele la examenul de admitere. 


� Ca regulă generală, învăţământul este obligatoriu pentru elevii cu vârsta între 6 ani şi 15 ani (exceptând unele landuri). După 4-6 ani de învăţământ primar (Primarschule), copiii se mută la o şcoală de învăţământ secundar (Sekundarbereich I), caracterizat de o diviziune în mai multe rute educaţionale (Gymnasium, Hauptschule sau Realschule). Decizia cu privire la alegerea rutei aparţine părinţilor sau şcolilor (sau autorităţilor responsabile). Cei care renunţă la şcoală fără a termina învăţământul obligatoriu la zi trebuie să urmeze un an de pregătire profesională la zi (Berufsvorbereitungsjahr) sau trei ani de învăţământ profesional cu frecvenţă redusă (până la vârsta de 18 ani). 


� Învăţământul este obligatoriu de la vârsta de la 5 ani până la 17 ani (cu obligaţia obţinerii unei calificări până la vârsta de 18 ani) şi cuprinde învăţământul primar (basisonderwijs), învăţământul secundar inferior şi primii doi ani de învăţământ secundar superior. La sfârşitul învăţămânului primar (la vârsta de 12 ani), majoritatea elevilor participă la teste elaborate la nivel central, dar care nu sunt obligatorii. În funcţie de rezultatele la aceste teste, pe lângă rezultatele generale ale elevilor şi motivaţiile lor, părinţii sunt sfătuiţi de şcoala primară cu privire la alegerea şcolii secundare (VWO, HAVO sau VMBO). Decizia cu privire la alegerea şcolii este luată de o autoritate competentă, care poate fi reprezentată de directorul şcolii şi cadre didactice de la şcoala primară. Şcolile VWO şi HAVO oferă învăţământ general. Primii doi ani la o şcoală VMBO constau de asemenea din învăţământ general, dar la vârsta de 14 ani li se propune elevilor diferite opţiuni pre-profesionale. La vârsta de 16 ani, aceşti elevi continuă la diferite niveluri de învăţământ secundar superior profesional la o şcoală MBO. 





� � HYPERLINK "http://english.eva.dk/" �http://english.eva.dk/�


�� HYPERLINK "http://media.education.gov.uk/assets/files/pdf/1/16-19%20bursary%20fund%20-%20yourquestions%20answered%202013%2014%20final.PDF" �http://media.education.gov.uk/assets/files/pdf/1/16-19%20bursary%20fund%20-%20yourquestions%20answered%202013%2014%20final.PDF�


Bursa destinată persoanelor între 16 şi 19 ani pentru continuarea educaţiei se acordă fie celor aflaţi într-o situaţie vulnerabilă (în grija autorităţilor locale, beneficiază de ajutor de întreţinere din partea autorităţilor sau fac parte din categoria persoanelor cu dizabilităţi), fie celor care au nevoie de un ajutor financiar pentru continuarea educaţiei sau pregătirii profesionale în cadrul şcolilor şi colegiilor. În mod uzual, elevii nu pot aplica pentru obţinerea acestei burse atât timp cât frecventează o şcoală independentă sau colegiu care percepe taxe de şcolarizare. În situaţia în care autorităţile locale au recomandat frecventarea cursurilor unei şcoli independente şi achită taxele de educaţie, elevul în cauză poate aplica pentru obţinerea bursei. Instituţia de învăţământ poate să stabilească modalitatea de cheltuire a bursei (în valoare maximă de 1200 lire sterline), în mod special pe cheltuieli de deplasare, hrană sau materiale de studiu.  


� � HYPERLINK "http://www.cdep.ro/infoparl/dip.studiu?par1=2009&par2=11228" �http://www.cdep.ro/infoparl/dip.studiu?par1=2009&par2=11228� 


� Admiterea la un liceu general sau tehnologic a unui elev care a absolvit învăţământul gimnazial depinde de orientarea privind tipul instituţiei de învăţământ, luată în urma consultării consiliului clasei şi  familiei asupra opţiunilor şi specializărilor şi potrivit deciziei de repartizare pronunţată la recomandarea unei comisii prezidate de un inspector. Decizia de repartizare ţine cont nu numai de alegerea orientării, ci ia în considerare şi disponibilitatea indicată de către harta şcolară. Modalităţile practice de înscriere la liceu sunt similare celor privind înscrierea la colegii. Există trei modalităţi de înscriere la colegii: pentru elevii proveniţi de la şcolile elementare publice, familia trebuie să ia contact cu instituţia educaţională în care a învăţat copilul şi să-i completeze înscrierea, alegând fie un regim extern, fie unul de semi-internat şi să decidă care este prima limbă străină pe care doreşte s-o înveţe. Pentru elevii care provin de la o şcoală privată, care a încheiat un contract cu statul, admiterea se pronunţă de către inspector, conform hotărârii luate de către instituţia privată. Elevii din învăţământul privat necuprinşi în contract sau educaţi în mediul familial sunt supuşi unui examen de admitere; dosarele necesare sunt transmise de către serviciile de inspectorat. Districtul şcolar este zona geografică de primire, care regrupează mai multe sectoare şcolare. Elevii găsesc în districtul lor liceele de învăţământ general şi tehnologic şi liceele profesionale corespunzătoare orientării lor. Elevii proveniţi din colegii sunt în general repartizaţi în liceele din districtul lor şcolar, cu excepţia situaţiei în care opţiunea sau specializarea aleasă implică o repartizare la o instituţie mai îndepărtată. De la principiul repartizării în district există câteva excepţii, cum ar fi  liceele care conduc la specializări mai puţin răspândite, care deservesc mai multe districte. Ele au uneori o recrutare naţională; în acest caz, repartizarea elevilor se face în afara districtului lor şcolar. La fel se întâmplă în situaţia în care elevii domiciliaţi în comunele situate la limita a două districte se confruntă cu probleme privind transportul. Modalităţile practice de înscriere la liceele profesionale şi alegerea şcolii sunt similare celor privind liceele de învăţământ general şi tehnologic. (� HYPERLINK "http://eacea.ec.europa.eu/ressources/eurydice/eurybase/pdf/section/FR_FR_C5.pdf" ��http://eacea.ec.europa.eu/ressources/eurydice/eurybase/pdf/section/FR_FR_C5.pdf�).


� Glosarul European al Educaţiei, vol. 2 - Instituţii educaţionale, disponibil la adresa � HYPERLINK "http://eacea.ec.europa.eu/ressources/eurydice/pdf/0_integral/073RO.pdf" ��http://eacea.ec.europa.eu/ressources/eurydice/pdf/0_integral/073RO.pdf�


� � HYPERLINK "http://www.cdep.ro/infoparl/dip.studiu?par1=2009&par2=11234" �http://www.cdep.ro/infoparl/dip.studiu?par1=2009&par2=11234�


� 1€ = 15,64 EEK (coroane estoniene)


� Disponibilă la adresa � HYPERLINK "http://www.finlex.fi/fi/laki/kaannokset/1998/en19980628.pdf" ��http://www.finlex.fi/fi/laki/kaannokset/1998/en19980628.pdf�


� Informaţii suplimentare despre cateringul şcolar din Finlanda pot fi obţinute la adresa � HYPERLINK "http://www.finlex.fi/fi/laki/kaannokset/1998/en19980628.pdf" ��http://www.finlex.fi/fi/laki/kaannokset/1998/en19980628.pdf�


� � HYPERLINK "http://www.education.gouv.fr/bo/2001/special9/som.htm" ��http://www.education.gouv.fr/bo/2001/special9/som.htm�


� Hamburg, Renania de Nord-Westfalia, Renania-Palatinat, Saarland


� Indicatorul situaţiei economice echivalente


� 1 EUR = 0,70 LVL


� � HYPERLINK "http://www3.lrs.lt/pls/inter/dokpaieska.showdoc_l?p_id=322428" ��http://www3.lrs.lt/pls/inter/dokpaieska.showdoc_l?p_id=322428�


� � HYPERLINK "http://www.balancematters.org/index.php?option=com_frontpage&Itemid=31" ��http://www.balancematters.org/index.php?option=com_frontpage&Itemid=31�


� 1 EUR = 6 coroane slovace


� � HYPERLINK "http://www.slv.se/en-gb/Group1/Food-and-Nutrition/" �http://www.slv.se/en-gb/Group1/Food-and-Nutrition/�


� � HYPERLINK "https://www.gov.uk/apply-free-school-meals" �https://www.gov.uk/apply-free-school-meals�

